Peratusan sumbangan ke KDNK bukan ukuran sebenar prestasi ekonomi Selangor, kata Adun

Tindakan Menteri Besar Selangor, Amirudin Shari merujuk kepada peratusan sumbangan negeri itu kepada keluaran dalam negara kasar (KDNK) negara tidak begitu tepat dalam menggambarkan situasi sebenar ekonomi Selangor, kata Ahli Dewan Undangan Negeri (Adun) Gombak Setia, Muhammad Hilman Idham.
Beliau berkata, cara yang lebih tepat untuk menilai kualiti ekonomi sesebuah negeri ialah dengan merujuk kepada nilai sumbangan negeri itu ke KDNK dari aspek pertumbuhan serta kecekapan pengurusan perbelanjaan pembangunan.
Amirudin dalam ciapan di Twitter sebelum ini menyangkal dakwaan Menteri Kanan Perdagangan Antarabangsa dan Industri Mohamed Azmin Ali apabila beliau menyatakan prestasi Selangor merosot selepas melepaskan jawatan menteri besar pada 2018.
Amirudin kemudian menunjukkan graf sumbangan KDNK Selangor yang menyaksikan peningkatan sehingga 24.8% pada 2021.
Namun begitu, Hilman berkata walaupun peratusan sumbangan boleh menjadi tinggi, nilai sumbangan tidak semestinya akan meningkat kerana peratusan itu bergantung kepada nilai KDNK negara.
Katanya, sejak Azmin mentadbir Selangor, nilai sumbangan negeri itu kepada KDNK sebenarnya meningkat.
"Pada 2015, Selangor menyumbang RM268.83 bilion kepada KDNK negara manakala pada 2016, nilai sumbangan ketika itu meningkat kepada RM281.84 bilion," katanya.
"Pada 2016, nilai sumbangan itu meningkat kepada RM281.84 bilion dan terus naik kepada RM302.19 bilion pada 2017 dan RM323.22 bilion pada 2018."
Hilman berkata, pentadbiran Amirudin mencatatkan penurunan dari RM345.15 bilion pada 2019 kepada RM327.09 bilion pada 2020 dan meningkat semula kepada RM343.5 bilion pada 2021.
Menurut beliau, ini hakikatnya menunjukkan pertumbuhan Selangor meleset dari tahun ke tahun sejak 2018 hingga hari ini meskipun ketika itu negara belum berdepan ancaman pandemik.
"Pertumbuhan ekonomi Selangor dicatatkan pada kadar 7% pada 2018 dan ia merosot kepada 6.8% pada 2018 dan terus menyusut akibat pandemik pada 2020 pada kadar -5.2 dan 5% pada 2021," tambahnya.
Dalam pada itu, Hilman turut menekankan perbezaan utama pentadbiran Amirudin dan Azmin ialah cara kedua-dua pemimpin itu menguruskan perbelanjaan dari aspek pembangunan negeri.
Beliau berkata, pentadbiran Azmin dilihat efektif apabila Selangor mencatatkan rekod perbelanjaan pembangunan lebih 90% daripada apa yang diunjurkan setiap tahun manakala pentadbiran Amirudin berada dalam lingkungan 70% hingga 80%.
Tambah Hilman, ini menunjukkan kecekapan dan keberanian Azmin menggunakan rizab negeri untuk menyediakan infrastruktur utama demi kesejahteraan rakyat.
Sebagai contoh, katanya, Azmin pada 2016 mengumumkan pembangunan Loji Rawatan Air Semenyih 2 dan Loji Rawatan Air Labohan Dagang bernilai RM800 juta bagi menjamin kemampanan bekalan air di Selangor, Kuala Lumpur dan Putrajaya.
"Azmin juga mengumumkan projek penggantian paip air di sepanjang 422.5km bagi mengurangkan kebocoran air tidak terhasil (NRW) bernilai RM324 juta dalam belanjawan Selangor 2017.
"Begitu juga dengan pelaksanaan Inisiatif Peduli Rakyat (IPR) yang berimpak tinggi seperti Kad Peduli Sihat untuk rakyat Selangor dalam mendapatkan rawatan kesihatan asas dan program Kasih Ibu Smart Selangor (KISS) bagi meringankan beban keluarga pendapatan rendah (B40)," katanya.
Menurut Hilman, Amirudin tidak berbelanja dengan cekap dan tidak pernah mengumumkan sebarang projek pembangunan infrastruktur utama dalam usaha memperbaiki kualiti hidup rakyat.
Katanya, ini menyebabkan pentadbiran di bawah Amirudin terus menerima pelbagai kritikan berhubung isu kualiti jalan raya, kualiti kebersihan negeri serta isu pembangunan yang semakin merosot.
Beralih kepada kepada perbandingan bajet yang dibentangkan antara kedua-dua pemimpin itu, Hilman akui pendekatan Azmin dilihat cukup progresif dan responsif kepada persekitaran dan dinamik baru dalam landskap ekonomi negara.
Pentadbiran Azmin mula membentangkan bajet pada 2015 berjumlah RM2.42 bilion dan ia meningkat kepada RM2.88 bilion (2016), RM3.45 bilion (2017), dan berakhir dengan RM3.12 bilion pada 2018.
Sementara itu, Amirudin menguruskan Bajet 2019 berjumlah RM2.56 bilion, RM2.33 bilion (2020), RM2.32 bilion (2021) dan RM2.34 bagi 2022.
"Bayangkan tatkala berhadapan dengan usaha pemulihan ekonomi pasca pandemik, jumlah belanjawan yang dibentangkan masih statik sekitar RM2.3 bilion sama seperti era pandemik.
"Sedangkan usaha pemulihan ekonomi menuntut kerajaan negeri berbelanja lebih besar termasuk menggunakan rizab negeri demi kesejahteraan rakyat dan kemakmuran Selangor," katanya.
Sebagai kesimpulan, Hilman menekankan sikap pentadbiran Amirudin yang enggan meningkatkan perbelanjaan pada era pandemik meskipun rizab negeri mencatatkan peningkatan mencerminkan sikap yang tidak bertanggungjawab.
"Pentadbiran Azmin berani membentangkan bajet defisit dengan jumlah perbelanjaan pembangunan lebih besar berbanding perbelanjaan pengurusan.
"Bajet defisit ini akhirnya bertukar menjadi bajet surplus (lebihan) hasil daripada keupayaan, ketelusan dan pentadbiran beliau yang efektif," tambahnya.


Kes harian lepasi 10,400 jangkitan, 18 lagi terkorban

10,413 kes baru Covid-19 direkodkan hari ini menjadikan jumlah keseluruhan sebanyak 4,363,024 kes.Sebanyak 13,202 pesakit turut dilaporkan sembuh, menjadikan jumlah keseluruhan kes sembuh sebanyak 4,209,858.Ketika ini 117,785 kes aktif direkodkan, dengan 114,854 atau 97.5% daripadanya sedang menjalani kuarantin kendiri.Dalam pada itu, 366 (0.3%) kes kini berada di pusat kuarantin sementara 2,411 (2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 154 kes dan 89 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 53.1% dengan kes Covid-19 merangkumi 17.9%.18 korban akibat wabak itu turut dilaporkan, termasuk lima kes kematian sebelum tiba ke hospital.Setakat ini, kes keseluruhan kematian adalah sebanyak 35,381 orang.


Aktiviti sukan individu, berpasukan dibenarkan di kawasan PKPB, PKPP

Aktiviti sukan dan rekreasi individu serta berpasukan bagi tujuan kesihatan, kecergasan, latihan, permainan atau perlawanan kini dibenarkan di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) bermula hari ini.Kementerian Belia dan Sukan (KBS) dalam satu kenyataan memaklumkan kebenaran itu tertakluk kepada arahan kawalan pergerakan yang sedang berkuat kuasa dan kebenaran pihak berkuasa berkaitan.Menurut kenyataan itu, bagi penganjuran kejohanan atau pertandingan di peringkat kebangsaan seperti Liga Bola Sepak Malaysia (Liga-M), Liga Hoki Malaysia (MHL) dan Liga Sepak Takraw (STL) yang melibatkan pergerakan rentas negeri, kebenaran polis adalah diperlukan.Ia juga mesti mengikut Model Gelembung Sukan dan tanpa kehadiran penonton.Bagi penganjuran di peringkat antarabangsa, KBS berkata ia mesti mendapat kebenaran pihaknya terlebih dahulu.Menurut KBS, sepanjang arahan kawalan pergerakan itu, latihan pusat berfasa bagi pasukan Liga-M, MHL, STL secara ‘home or camp quarantine’ serta program latihan berpusat Majlis Sukan Negara dan Majlis Sukan Negeri secara ‘camp quarantine’ adalah dibenarkan.Turut dibenarkan aktiviti berkumpulan yang dilakukan secara setempat seperti senamrobik, yoga dan tarian sukan dengan had kapasiti 50 peratus daripada kapasiti kawasan dengan kawalan penyeliaan.Bagaimanapun, aktiviti massa yang melibatkan pergerakan dan perkumpulan ramai yang menyukarkan penjarakan fizikal seperti larian ria, pacu ria, maraton dan triatlon adalah tidak dibenarkan.Kenyataan itu menyebut bagi Sabah dan Sarawak, prosedur operasi standardnya adalah berbeza dan orang ramai disaran merujuk ke laman sesawang Majlis Keselamatan Negara untuk maklumat lanjut.Baru-Baru ini, kerajaan mengumumkan  pelaksanaan PKPB di Selangor, Pulau Pinang, Johor,Negeri Sembilan, Kedah, Perak, Kelantan dan Kuala Lumpur manakala Melaka, Pahang, Terengganu, Perlis, Sabah, Putrajaya dan Labuan diletak di bawah PKPP bermula 5 hingga 18 Mac depan.Negeri Sarawak pula terus diletak di bawah PKPB sehingga 15 Mac depan.


2 saksi kes rogol Adun Tronoh selesai beri keterangan di Mahkamah Tinggi

Dua saksi terlindung termasuk mangsa kes rogol pembantu rumah membabitkan Ahli Dewan Undangan Negeri (Adun) Tronoh Paul Yong Choo Kiong selesai memberi keterangan secara tertutup di Mahkamah Tinggi hari ini.Mangsa yang mula memberi keterangan pada petang Selasa lepas, selesai pada tengah hari semalam sebelum saksi terlindung yang kedua mula memberi keterangan petang semalam dan selesai pada pagi tadi dalam perbicaraan di hadapan hakim Abdul Wahab Mohamed.Mahkamah kemudian menangguhkan perbicaraan dan menetapkan 16, 17, 18 Ogos dan 28 September depan untuk mendengar keterangan saksi-saksi lain.Pendakwaan dikendalikan pengarah pendakwaan Perak Azlina Rasdi, timbalan pendakwa raya Liyana Zawani Mohd Radzi dan Mohd Fitri Sadarudin manakala pasukan pembelaan terdiri dari Rajpal Singh, Salim Bashir dan Phang Yong Nur Sarah.Kedua-dua saksi terlindung berkenaan memberi keterangan secara tertutup mengikut Akta Perlindungan Saksi 2009 yang hanya boleh dilihat hakim manakala pihak pendakwaan dan peguam hanya mendengar suara tanpa melihat mereka semasa memberi keterangan.Mahkamah telah mendengar keterangan 16 orang saksi pada perbicaraan bermula pada 5 April lepas.Yong, 51, mengaku tidak bersalah atas pertuduhan merogol pembantu rumahnya warga Indonesia, di kediamannya di Meru Desa Park di sini antara jam 8.15 malam hingga 9.15 malam pada 7 Julai 2019.Kes itu sebelum ini disebut di Mahkamah Sesyen, namun pada 15 Disember 2020, Mahkamah Persekutuan membenarkan permohonan pembelaan supaya kes dipindahkan ke Mahkamah Tinggi untuk dibicarakan.Yong didakwa atas pertuduhan itu di Mahkamah Sesyen pada 23 Ogos 2019 ketika memegang jawatan exco perumahan, kerajaan tempatan, pengangkutan awam, hal ehwal bukan Islam dan kampung baru Perak.


‘Kluster mahkamah’ ancam pilihan raya musim pandemik selepas rancangan Anwar gagal

Peningkatan jangkitan Covid-19 baru-baru ini boleh menjadi bertambah besar sekiranya sekumpulan bekas pemimpin kerajaan meneruskan rancangan untuk menggagalkan Belanjawan 2021 bulan depan bagi memaksa pilihan raya umum mengejut diadakan.MalaysiaNow difahamkan rakan-rakan mereka dalam Perikatan Nasional (PN) merayu agar ancaman itu tidak diteruskan akan tetapi tidak dilayan menyebabkan Perdana Menteri Muhyiddin Yassin tiada pilihan selain bersedia untuk “perkara paling sukar dalam pemerintahannya sejak mengambil alih jawatan itu pada Mac.”Pandemik itu mula dikesan di Malaysia awal tahun ini ketika pergolakan dalaman Pakatan Harapan (PH) sedang meningkat yang akhirnya menyebabkan kejatuhkan kerajaan gabungan itu.Dengan kejatuhkan PH pada Februari, Muhyiddin dengan pantas mengumpulkan sokongan majoriti tipis, terus menguruskan krisis nasional terbesar sejak merdeka, memaksa kerajaan membelanjakan berbilion ringgit kepada sektor ekonomi yang terjejas teruk akibat perintah kawalan pergerakan di seluruh negara.Majoriti itu turut disumbangkan dengan penyertaan Umno secara “en bloc”, seramai 39 ahli Parlimen, termasuk sekumpulan pemimpin yang sedang didakwa di mahkamah atas pertuduhan rasuah.Ini termasuklah Najib Razak dan Ahmad Zahid Hamidi, pasangan yang memimpin kerajaan Barisan Nasional (BN) sebelum ini, dan jika dicampurkan mempunyai 79 pendakwaan mahkamah melibatkan rasuah, pecah amanah dan pengubahan wang haram.‘Rancangan B’Dalam pendedahan sebelum ini, MalaysiaNow melaporkan kedua-dua pemimpin itu untuk menyokong percubaan Anwar Ibrahim dalam misi terbarunya untuk menggulingkan Muhyiddin melalui pembelotan ahli Parlimen.Akan tetapi disebabkan rampasan kuasa Anwar menemui kegagalan, difaham “sekurang-kurangnya enam” ahli Parlimen boleh memulakan “Rancangan B”.“Rancangan B bertujuan untuk tidak mengundi semasa belanjawan yang akan dibentangkan pada 6 November. Ini bermakna kerajaan tumbang, menyebabkan tiada pilihan lain selain mengadakan pilihan raya mengejut,” kata satu sumber yang tahu mengenai perkara ini, ketika ramai menggesa agar pilihan raya tidak diadakan semasa pandemik Covid-19.Mengikut sistem Westminster yang memerlukan kerajaan mempunyai sokongan majoriti di Dewan Rakyat, kegagalan meluluskan belanjawan bermakna kerajaan sudah hilang sokongan.Pendedahan: Najib, Zahid tulis surat ke Istana untuk sokong AnwarKetua reformasi pilihan raya bantah PRU tergempar ketika kes Covid-19 tinggi“Jika berlaku, dalam keadaan sekarang bermakna tiada pilihan lain selain pilihan raya umum untuk memilih kerajaan baru,” kata sumber sama.Sebelum ini pakar sudah memberikan amaran agar tidak mengadakan pilihan raya mengejut ketika musim pandemik.Akan tetapi disebabkan rampasan kuasa Anwar menemui kegagalan, difaham sekurang-kurangnya “enam” ahli Parlimen termasuk Najib dan Zahid sudah memulakan “Rancangan B”.Sejak tiga hari kebelakangan ini, Malaysia merekodkan hampir 2,000 jangkitan Covid-19, menyebabkan sesetangah pusat ekonomi yang tersibuk dalam negara dikenakan Perintah Kawalan Pergerakan Bersyarat (PKPB).Dalam 20 hari pertama Oktober ini, Malaysia merekodkan 57 kematian disebabkan Covid-19, satu pertiga daripada keseluruhan kematian direkodkan antara Januari hingga September tahun ini.Kepentingan peribadi lwn kesihatan awam?Peningkatan Covid-19 berlaku tidak berapa lama selepas Pilihan Raya Negeri Sabah yang menyaksikan kehadiran ramai semasa kempen dan kerapnya perjalanan dari semenanjung ke negeri Borneo itu.Kesan itu menyebabkan pengerusi jawatankuasa yang ditugaskan untuk mereformasikan sistem pilihan raya menentang sebarang usaha untuk mengadakan pilihan raya mengejut.Abdul Rashid Abdul Rahman, bekas pengerusi Suruhanjaya Pilihan Raya (SPR) yang kini mengetuai Jawatankuasa Pembaikan Sistem dan Undang-undang Pilihan Raya (ERC) juga mengatakan pilihan raya umum di saat semua pihak termasuk Kementerian Kesihatan sedang berusaha untuk memerangi Covid-19 akan mencetuskan “bencana kesihatan nasional”.“PRN Sabah membuktikan kerana pihak berkuasa tidak mempunyai kapasiti untuk kawal dan semak, mengambil kira jumlah aktiviti kempen di seluruh negara. Rayuan saya, jangan adakan pilihan raya sekarang,” katanya kepada MalaysiaNow awal bulan ini.Masih perlu dilihat sama ada rayuan sebegini akan didengari kumpulan “kluster mahkamah”, nama samaran diberikan kepada sekumpulan ahli Parlimen yang sedang berdepan dengan pendakwaan rasuah.Pada ketika ini, terdapat petanda kuat mereka akan menggagalkan kelulusan belanjawan bulan depan.Selain Najib dan Zahid yang secara terbuka menunjukkan kebencian mereka kepada kerajaan Muhyiddin, empat lagi ahli Parlimen turut berdepan dengan pelbagai pertuduhan rasuah.Tetapi masih belum jelas sama ada keempat-empat akan mengikut jejak langkah bekas bos mereka untuk tidak menyokong belanjawan bulan depan.“Semuanya tentang kepentingan peribadi mereka bercanggah dengan kepentingan awam,” kata pembantu kepada seorang bekas menteri kepada MalaysiaNow.Sekiranya kepentingan peribadi menyebabkan belanjawan Muhyiddin tidak diluluskan, perdana menteri mungkin tiada pilihan lain selain membubarkan Parlimen untuk memberikan laluan kepada pilihan raya umum.Tetapi kajian daripada Council on Foreign Relations yang berpusat di Washington menunjukkan, pilihan raya di musim pandemik akan menyaksikan peratusan keluar mengundi rendah.Dan dalam kes Malaysia, tiada jaminan ia akan menyebabkan Parlimen tergantung atau kerajaan akan jatuh pada bila-bila masa, pada ketika ia diperlukan untuk memerangi pandemik Covid-19.


Mahathir dibenarkan pulang selepas jalani prosedur elektif

Bekas perdana menteri Dr Mahathir Mohamad dibenarkan pulang selepas seminggu dimasukkan ke Institut Jantung Negara (IJN) bagi menjalani prosedur elektif.Dalam sebuah kenyataan, IJN berkata Mahathir berjaya menjalani prosedur itu dan dibenarkan keluar pada pukul 3.45 petang tadi.“Beliau akan meneruskan proses pemulihannya di rumah,” katanya.Mahathir dimasukkan ke IJN bagi menjalani prosedur tersebut pada 7 Januari lalu, kira-kira tiga minggu selepas beliau dimasukkan ke hospital itu untuk menjalani pemeriksaan kesihatan penuh.Beliau juga sebelum ini dimasukkan ke IJN pada 2013 dan 2016 bagi rawatan jangkitan paru-paru.


Budaya lepak: Dulu dianggap penyakit sosial, kini jadi acara keluarga?

Suara gelak ketawa dan girang kanak-kanak memeriahkan suasana di tengah-tengah ibu kota Kuala Lumpur meskipun jam sudah menunjukkah hampir ke pukul 1.30 pagi.Sepanjang jalan di hadapan Bangunan Sultan Abdul Samad dan Dataran Merdeka di Kuala Lumpur ditutup untuk memberi laluan kepada kanak-kanak dan keluarga yang sedang “melepak” di tengah-tengah padang.Terdapat juga dalam kalangan mereka yang bermain “skuter elektrik” selain berkejaran di tengah-tengah padang yang lapang.Tinjauan MalaysiaNow pada Sabtu mendapati pengunjung mula memenuhi kawasan tersebut seawal jam 6.00 petang hingga awal pagi.Orang ramai yang terdiri daripada pelbagai peringkat umur kelihatan berada dalam kawasan tumpuan tersebut termasuk bayi yang berusia kurang setahun.Malah, terdapat ibu bapa yang membawa bayi-bayi mereka hanya menutup wajah anak dengan tuala kecil tanpa meletakkan anak di dalam kereta sorong bayi yang lebih selamat apabila di kawasan ramai orang.Kelihatan juga beberapa kanak-kanak yang terlentok di riba si ibu kerana mengantuk menunggu untuk pulang ke rumah.Tidak lupa juga, suara tantrum anak-anak kecil yang kepenatan selepas bermain.Lebih daripada itu, beberapa kanak-kanak dan remaja yang ditemui MalaysiaNow mengaku datang sendiri tanpa ditemani ibu bapa.Mereka memberitahu MalaysiaNow bahawa mereka telah mendapat “restu” ibu bapa untuk melepak bersama rakan-rakan sebaya.Bukan sahaja diberi kebenaran, mereka turut dibekalkan dengan sedikit wang tunai.Seorang remaja dikenali sebagai Farhan, 13, berkata dia datang dari Bukit Kemuning di Selangor menaiki kenderaan e-hailing bersama tiga orang rakannya berumur antara 15 dan 17 tahun dengan tambang melebihi RM30 untuk bermain skuter elektrik.Katanya, ibu dan bapa tidak pernah menyoal dan membangkitkan apa-apa isu selagi dia boleh menepati masa dan mematuhi arahan seperti pulang sebelum jam 1.00 pagi.Bagaimanapun MalaysiaNow bertemu Farhan di tepi bangunan Sultan Abdul Samad pada jam 1.27 pagi.“Hari ni tak apa. Sebab sesak. Mak kata okay.“Kalau kereta (Grab) tak ada, abah datang ambil,” katanya.Lepaskan tekanan?Berbeza dengan Jeevan, seorang bapa dari Batu Caves, Selangor berkata dia membawa anak lelakinya ke Dataran Merdeka sejak berusia lapan bulan.Kini, anak lelakinya berusia enam tahun.Katanya, selain memberikan ruang kepada anaknya untuk bermain dengan rakan-rakan baru, dia percaya melepak di situ boleh membantu anaknya melepaskan tekanan dan perasaan yang dialaminya sebagai anak kecil.“Hari biasa, Isnin sampai Jumaat, saya tidak akan bagi. Mesti buat kerja sekolah, tidur awal sebab nak bangun pagi.“Hari Jumaat, Sabtu, dia sendiri yang minta nak datang. Sekarang, semua orang kat sini pun dah kenal dia.“Kanak-kanak pun tahu stress. Kita asyik suruh dia belajar dan buat kerja sekolah sahaja juga tidak boleh. Biar mereka bermain sepuasnya, pada hari cuti sekolah.“Apa salahnya kan?”Mengulas lanjut, Jeevan dan isterinya, Anu berkata bukan sahaja anak lelakinya boleh bermain dan beriadah.Malah, mereka sebagai ibu bapa juga dapat mendidik anak-anak tentang sejarah dan warisan negara seperti menceritakan tentang latar belakang tempat anaknya bermain iaitu Dataran Merdeka dan bangunan Sultan Abdul Samad.Tambahnya lagi, kebiasaannya mereka akan berjalan berpimpin tangan membawa anaknya melihat sekitar sungai atau lebih dikenali sebagai “River of Live Kuala Lumpur” di belakang bangunan tersebut untuk bergambar.Rakan baik Jeevan, seorang bapa kepada anak lelaki berusia lima tahun dari Shah Alam pula pada mulanya tidak suka apabila mendengar tentang lokasi-lokasi “panas” seperti Dataran Merdeka.Bagi Tamil Selvan, dia membesar dengan mendengar pelbagai perkara negatif mengenai tempat itu.Contohnya, tempat bagi aktiviti lumba haram dan merempit.Bagaimanapun, sejak rakannya mempelawa untuk melepak bersama, dia berasa berat hati untuk menolak.“Bila datang, tengok suasana macam ni. Saya rasa macam syok pula.“Anak-anak boleh bermain. Kawasan luas. Di rumah, macam mana nak main begini?“Keselamatan pun baik, jalan ditutup. Jadi, kita tahu tiada kereta dan motor sembarangan boleh masuk.“Isteri saya juga datang. Boleh berkawan dengan isteri kawan saya. Dia pun boleh berehat dan lepaskan stress daripada kerja-kerja di rumah,” katanya kepada MalaysiaNow.Sekitar hujung tahun 90-an, kerajaan Malaysia menghabiskan banyak perbelanjaan negara untuk membanteras kegiatan dan aktiviti “melepak”.Ketika itu, pelbagai kempen dan dasar-dasar baru diperkenalkan termasuk di dalam sistem pendidikan untuk memastikan golongan muda tidak terpengaruh dengan budaya tersebut.Di sekolah, anak-anak murid diberitahu mengenai bahaya dan kesan buruk budaya melepak.Kempen seperti “Membaca Gaya Wawasan”, “Tak Nak Merokok” dan “Jangan Ponteng Sekolah” berlangsung secara besar-besaran.Hebahan di kaca televisyen dan poster ditampal di merata-rata tempat.Malah, ada juga lagu-lagu tema kempen yang turut menjadi siulan pelajar pada masa itu.Boleh jadi, individu seperti Jeevan dan Anu serta rakannya, Tamil merupakan antara pelajar yang berada di dalam kempen tersebut.Kini, mereka menjadi generasi yang menukar naratif budaya melepak.Jana ekonomiSementara itu, tinjauan mendapati terdapat pelbagai jenis jualan dijalankan di kawasan tumpuan tersebut menggunakan troli dan kereta sorong.Ramai di antara peniaga menjual minuman, snek ringan dan buah potong dari satu tempat ke tempat yang lain.Ada juga yang menyediakan makanan bergoreng dari rumah dan menjaja di tepi-tepi Dataran Merdeka sambil melaungkan harga dan juadah yang dijual.Rabiatul, 41, berkata dia mampu menjana pendapatan sampingan sebanyak RM400 satu malam dengan menjual minuman dan buah potong kepada keluarga dan kanak-kanak yang bermain.Katanya, walaupun hanya boleh menjalankan perniagaan pada hari minggu dan cuti umum sahaja, ianya sudah cukup memadai untuk menyara dirinya dan dua orang anak yang masih bersekolah.“Lepas PKP (perintah kawalan pergerakan), saya diberhentikan kerja. Tak ada kerja.“Nak makan susah. Sekarang jual air, boleh bagi anak-anak duit belanja sekolah,” katanya dengan ceria.Lain pula ceritanya bagi seorang anak muda dari Pahang mahu dikenali sebagai Izzat.Dia menetap di Kuala Lumpur sejak tahun 2018 sebagai pembantu jurutera dengan gaji bersih RM3000.Akibat pandemik, dia diberhentikan kerja dan hilang pendapatan.Menggunakan duit simpan dan pengeluaran wang Kumpulan Wang Simpanan Pekerja (KWSP), dia nekad untuk membeli kira-kira 15 buah skuter dan motor elektrik untuk memulakan perniagaan.“Saya sewakan serendah RM25 untuk setengah jam. Bergantung kepada jenis kenderaan elektrik.“Hari minggu memang saya di sini. Hari biasa, saya akan pusing cari tempat ramai orang. Mesti akan ada yang sewa.”Kata Izzat, keputusannya untuk menggunakan duit simpanan membuahkan hasil apabila untung bersih daripada perkhidmatan sewa skuter elektrik itu mampu mencecah sehingga RM6000 sebulan.“Duit itu saya simpan semula untuk kegunaan akan datang.“Saya cuma gunakan sedikit sahaja wang yang saya dapat untuk bayar bil elektrik yang agak tinggi. Sebab semua kenderaan ini perlu dicas penuh dari rumah.”Di penghujung tinjauan, MalaysiaNow sempat bertanyakan soalan kepada anak lelaki Jeevan dan Tamil. Masing-masing berusia lima dan enam tahun.“Awak tidak mengantuk dan letih bermain di sini?”“Tidak,” kata mereka.Kemudian MalaysiaNow bertanya apa yang akan mereka lakukan selepas selesai melepak.“Ya. Esok perlu rehat di rumah tolong ibu,” kata anak Jeevan.Rakannya pula menjawab:“Saya nak makan McDonalds.”


Dua kluster di Telupid, Kinabatangan sumbang peningkatan kes harian di Sabah

Sabah merekodkan 1,379 kes positif Covid-19 semalam dengan 128 daripadanya dikesan menerusi dua kluster sedia ada di Telupid dan Kinabatangan, menjadikan kumulatif 93,835 kes.Menteri Kerajaan Tempatan dan Perumahan Sabah Masidi Manjun berkata kedua-dua kluster sedia ada itu ialah kluster Gambaron 2 di Telupid yang merekodkan 68 kes dan kluster Pauh di Kinabatangan dengan 60 kes sekali gus menyumbang kepada peningkatan kes harian di negeri itu hari ini.“Secara keseluruhannya, saringan kontak rapat menyumbang kes baru terbanyak iaitu 752 kes atau 54.53%, saringan bergejala (265), saringan kluster (172), saringan bersasar (99) dan lain-lain saringan (91).“Terdapat 17 kes melibatkan OKT (orang kena tahan) sama ada di penjara atau pusat tahanan sementara Imigresen,” katanya dalam sebuah kenyataan.Masidi yang juga jurucakap rasmi kerajaan Sabah berkenaan Covid-19 berkata penambahan kes baru dikesan di kawasan bandar menunjukkan jangkitan mudah terjadi di tempat kerja dan semasa interaksi sosial, justeru rakyat digesa mematuhi prosedur operasi standard terutama mengamalkan penjarakan fizikal dan penggunaan pelitup muka selain tidak keluar rumah kecuali perlu.Sementara itu, Masidi berkata seramai 463 pesakit Covid-19 di Sabah sembuh dan dibenarkan keluar hospital menjadikan kumulatif 81,713 orang.Beliau berkata seramai 4,663 pesakit sedang menerima rawatan iaitu 1,083 orang di hospital, pusat kuarantin dan rawatan berisiko rendah awam (3,340), pusat tahanan sementara dan penjara (233) manakala tujuh orang di fasiliti swasta.


Negara dijangka tidak alami krisis bekalan air seperti 1998, kata SPAN

Malaysia dijangka tidak akan berhadapan dengan krisis bekalan air seperti yang pernah dialami pada 1998 walaupun negara diramal mengalami fenomena El-Nino pada Jun hingga September ini.
Pengarah Bahagian Operasi Wilayah Suruhanjaya Perkhidmatan Air Negara (SPAN), Azrul Raimee Ramli berpandangan sedemikian selepas mengambil kira laporan cuaca yang dikeluarkan Jabatan Meteorologi (MetMalaysia) selain situasi fenomena pemanasan global pada masa kini.
“Apabila kita sebut krisis bekalan air ini bermakna tiada bekalan air kepada pengguna dalam tempoh yang panjang seperti apa yang berlaku pada tahun 1998 akibat penyusutan beberapa empangan utama dalam negara.
“Berdasarkan pemantauan SPAN berhubung status semasa bagi 43 empangan air di seluruh negara, setakat ini mendapati hampir keseluruhan empangan berada pada paras melebihi 90% dan hanya tujuh empangan yang sedang dipantau berikutan terdapat penurunan paras air hampir 50%, namun ia tidak melebihi paras amaran,” katanya.
Beliau berkata demikian ketika mengulas mengenai krisis bekalan air negara ketika musim panas pada program Ruang Bicara terbitan BernamaTV, hari ini.
Menurutnya, tujuh empangan berkenaan ialah Empangan Timah-Tasoh, Perlis;  Empangan Air Itam dan Teluk Bahang, Pulau Pinang; Empangan Sungai Muda, Empangan Maulud, Kedah; Empangan Bukit Merah, Perak dan Empangan Sembrong, Johor.
Pada masa yang sama, katanya, bagi memastikan bekalan air baik dan teratur, SPAN sentiasa laksanakan pemantauan empangan utama di Semenanjung dan telah menyediakan pelan kesiapsiagaan melibatkan kerjasama pelbagai pihak dan operator air.
Mengulas sekiranya berlaku krisis bekalan air seperti  yang pernah terjadi pada 1998, Azrul berkata kerajaan boleh melaksanakan Akta Industri Perkhidmatan Air 2006 (Akta 655) bagi mengehadkan kadar penggunaan untuk kegunaan penting demi kelangsungan bekalan air.
“Selain itu, kita akan lihat pada keperluan untuk melaksanakan catuan bekalan air ataupun bekalan air berjadual... dalam situasi ini pihak operator air dan kerajaan negeri perlu bersama-sama untuk melaksanakan catuan air.
“Kita harap ia tidak berlaku, sekiranya berlaku seperti tahun 1998, untuk memastikan bekalan air di empangan dan sungai kita bertahan lebih lama, ia mungkin keperluan terakhir,” katanya.


DAP Sarawak serang GPS selepas umum sebahagian senarai calon PRN

DAP Sarawak hari ini mempersoalkan pentadbiran Gabungan Parti Sarawak (GPS), sejurus selepas mengumumkan senarai beberapa calonnya bagi pilihan raya negeri (PRN) yang akan diadakan pada 18 Disember.Bercakap pada sidang media di Kuching, Pengerusi DAP Sarawak Chong Chieng Jen berkata beliau tidak menjumpai dokumen belanjawan tambahan negeri itu bagi 2022 di Dewan Undangan Negeri (DUN).“Minggu lalu saya pergi ke perpustakaan DUN untuk menyemak sama ada terdapat dokumen bajet tambahan bagi 2022,” katanya.“Saya tidak jumpa. Jadi dalam erti kata lain, tiada pembentangan belanjawan secara rasmi. Tiada dokumen rasmi, bukan sahaja untuk orang awam malahan ahli Dewan Undangan Negeri (Adun).“Saya fikir ini adalah sesuatu perkara yang salah dan tidak telus,” tambahnya.Chong juga berkata dana rizab negeri merosot sepanjang tempoh dua tahun di bawah kerajaan GPS, daripada RM30 bilion pada 2017 kepada RM23 bilion pada 2019.“Angka setakat 31 Disember 2020 tidak dibentangkan di DUN.“Angka belanjawan bagi 2019 dicatat dalam dokumen belanjawan bagi 2021, yang dibentangkan dalam DUN pada penghujung 2020. Itu angka 2019,” katanya dan menambah angka akhir bagi 2020 perlu ada dalam dokumen belanjawan bagi tahun 2022.“Seperti yang anda ingat, terdapat satu sidang khas yang dibuat oleh kerajaan negeri bagi mengumumkan belanjawan itu, namun bukan di DUN sebaliknya di Pusat Konvensyen Borneo Kuching.“Dalam pengumuman itu, tiada dokumen belanjawan diberikan, hanya ucapan Abang Johari Openg.”Chong yang merupakan Adun Kota Sentosa turut mempersoalkan beberapa projek negeri bernilai berbilion ringgit dan menggesa semua parti pembangkang bekerjasama dalam usaha melawan GPS.“Banyak projek bernilai bilion ringgit diumumkan Abang Johari,” katanya.“RM1 bilion untuk beberapa menara komunikasi, RM5 bilion untuk Projek Jalan Utama Kedua – semua projek bernilai bilion ringgit.“Sarawak perlukan perubahan, atau sekurang-kurangnya pembangkang yang kuat, jika tidak GPS akan dapat cek kosong untuk belanja duit rakyat.”Beliau turut mendedahkan 18 dari 26 calon parti itu bagi PRN akan datang, di mana 11 daripadanya adalah muka baru.Beliau berkata calon bagi baki lapan kerusi akan diumumkan selepas GPS mengumumkan calonnya.Bagi enam kerusi di Kuching, beliau berkata DAP akan menunggu sehingga SUPP yang merupakan parti komponen GPS mengumumkan calonnya manakala bagi dua lagi kerusi di Sibu, ia bersedia untuk bekerjasama dengan Parti Sarawak Bersatu (PSB).“Bagi kerusi Dudong dan Bawang Assan, sebelum ini ada rundingan dengan PSB tetapi tidak begitu berjaya.“Jadi kami bersedia untuk berkompromi dan masih membuka pintu untuk berunding dengan PSB bagi menunjukkan keikhlasan kami bekerjasama dengan mereka melawan GPS,” katanya.


Vaksinasi gelandangan di Sarawak sedang giat dijalankan

Sebanyak 87 gelandangan di Sarawak telah menerima dos pertama vaksin Sinovac, kata Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Fatimah Abdullah.Bercakap pada sidang media, beliau berkata 17 suntikan diberikan kepada individu yang kehilangan tempat tinggal di Kuching, 28 orang di Sibu dan 23 orang lagi di Miri.“Kami mengenal pasti 121 orang gelandangan di seluruh negeri,” katanya, sambil menambahprogram ini telah dilaksanakan sejak akhir Julai lalu.“Pada 20 Ogos, 72% gelandangan di seluruh negeri telah menerima suntikan dos pertama.”Beliau turut berkata tujuh orang di Kapit dan tujuh lagi Sarikei, sementara tiga di Serian dan satu di Samarahan dan Betong telah menerima dos pertama vaksin sementara usaha sedang dilakukan untuk pemberian dos kedua.“Mereka yang berada di Miri sudah mula menerima dos kedua kerana mereka ditempatkan di rumah perlindungan sementara bagi memudahkan vaksinasi,” katanya.“Individu gelandangan di tempat lain akan menerima suntikan vaksin mereka dalam tempoh beberapa minggu akan datang.”Pihak berkuasa turut menyasarkan pemberian memberikan suntikan vaksin pertama kepada golongan itu yang berada di Bintulu awal bulan depan.“Kami berharap program vaksinasi bergerak juga dapat dilaksanakan di Bintulu,” tambah Fatimah.Beliau berkata vaksinasi terhadap gelandangan akan dilakukan dengan menggunakan pendekatan vaksinasi tempat mereka berada.Disebabkan gelandangan cenderung berpindah-randah, Fatimah berkata pelaksanaan pemberian vaksin memerlukan bantuan semua agensi kerajaan yang berkaitan, melalui kombinasi unit bergerak dan pusat pemberian vaksin mega.Begaimanapun, beliau berkata vaksin bagi gelandangan setakat ini hanya terhad kepada warga tempatan.“Menyediakan vaksin bagi para gelandangan turut berdepan beberapa cabaran.“Mereka sukar dijejaki, atau mungkin memiliki masalah atau kebimbangan lain berbanding mendapatkan vaksin.“Namun, kami akan pastikan kami dapat bekerjasama untuk pastikan semuanya dapat dilakukan secara selamat,” katanya.“Vaksinasi kumpulan ini adalah kunci untuk mencapai imuniti kelompok. Akibat daripada tidak mendapatkan vaksin ini boleh menyebabkan penularan wabak menjangkaui populasi gelandangan dan bahkan keseluruhan masyarakat.”


Polis ambil keterangan ‘Datuk Seri’, peguam

Polis mengambil keterangan seorang wanita didakwa “Datuk Seri” dan seorang peguam lelaki yang dipercayai terlibat dalam kes pemalsuan dokumen surat aku janji, bagi menjalankan urusan pertukaran mata wang asing dengan menggunakan nama Tunku Mahkota Johor Tunku Ismail Sultan Ibrahim semalam.Ketua Polis Johor Ayob Khan berkata pihaknya ketika ini sedang mengesan tiga lagi individu yang dipercayai turut terlibat dalam siasatan terbabit, untuk diambil keterangan.“Kita sudah ambil keterangan dua individu setakat ini dan sedang memerika dokumen-dokumen dan akaun yang terlibat dalam kes ini.“Orang ramai jangan terpengaruh dengan komen dalam media sosial yang bermacam-macam dakwaan berkaitan kes ini. Biar polis menjalankan siasatan yang lengkap dan selesai ambil keterangan…kalau cukup bukti kita akan tuduh,” katanya pada sidang media ketika diminta mengulas mengenai perkembangan kes berkenaan, di Johor Bahru hari ini.Ketika ditanya sekiranya kes berkenaan mempunyai unsur politik, Ayob berkata siasatan akan dilakukan terlebih dahulu.Pada dua hari lepas (8 Oktober), Ayob berkata siasatan berhubung kes berkenaan dijalankan susulan laporan polis yang diterima pihaknya daripada ketua unit media, Pejabat Komunikasi Keluarga Diraja Johor pada 7 Oktober.Beliau berkata, laporan itu menyatakan wanita tempatan mendakwa, menerima mandat daripada Tunku Ismail untuk menjalankan urusan pertukaran mata wang 200 bilion dolar Amerika Syarikat sehingga 5 trilion Dolar Amerika Syarikat kepada Ringgit Malaysia, manakala peguam terbabit pula merupakan proksi berkaitan dokumen berkenaan.Sementara itu dalam satu kes berlainan, Ayob berkata pihaknya mengambil keterangan seorang lelaki kerana memuat naik komen berunsur penghinaan terhadap Sultan Johor Sultan Ibrahim Sultan Iskandar dan Institusi Diraja Johor, menerusi akaun Twitter pada Jumaat (8 Oktober).Ayob berkata lelaki berusia 42 tahun yang bekerja mengecat kenderaan secara sambilan itu, diambil keterangan selepas ditahan sepasukan polis daripada Jabatan Siasatan Jenayah Komersil Johor pada pukul 9.25 malam di rumahnya di Ulu Tiram, di Johor Bahru.Katanya, tangkapan itu dibuat susulan laporan polis yang dibuat oleh ketua unit media, Pejabat Komunikasi dan Keluarga Diraja Johor pada pukul 2.03 petang, hari sama.Menurutnya, lelaki berkenaan memuat naik komen berunsur penghinaan itu menerusi akaun Twitter miliknya “[email protected]”.“Kita menahan individu ini untuk diambil keterangan, lengkap kertas siasatan kita akan serah kepada Pejabat Pendakwa Raya untuk tindakan seterusnya,” katanya.Ayob berkata hasil semakan turut mendapati lelaki terbabit mempunyai rekod lampau berkaitan ceroboh dan khianat.Beliau berkata,kes berkenaan disiasat mengikut Seksyen 233 Akta Komunikasi dan Multimedia 1998, yang mana jika disabitkan kesalahan boleh dikenakan denda maksimum RM50,000 atau penjara tidak melebihi satu tahun atau kedua-dua sekali.


Buat apa ke Bagan Datuk tapi elak kritik Zahid, Faizal persoal Anwar

Calon Perikatan Nasional (PN) di kerusi Parlimen Tambun Ahmad Faizal Azumu hari ini mempersoalkan tindak tanduk pencabarnya, Anwar Ibrahim yang dilihat mengelak daripada mengkritik Presiden Umno Ahmad Zahid Hamidi ketika berkempen di Bagan Datuk, tiga hari lalu.
Menurut Faizal, sepanjang pengalamannya berkempen pilihan raya dalam negara, adalah satu perkara yang tidak masuk akal apabila seseorang yang bertanding tidak membuat sebarang ulasan terhadap pihak lawannya.
"Dia pergi sana tak tegur sikit pun (calon) Bagan Datuk.
"Tak logik," katanya dalam satu ceramah politik di Bandar Sunway Tambun malam ini.
Terdahulu, pengerusi Pakatan Harapan (PH) itu dilihat menyelar setiap musuh politiknya dalam satu pentas ceramah di Bagan Datuk.
Antara yang menjadi sasaran termasuk Pengerusi PN Muhyiddin Yassin dan Pengerusi Pejuang Dr Mahathir Mohamad dan Presiden PAS Abdul Hadi Awang ketika baki kempen Pilihan Raya Umum ke-15 (PRU15) tinggal beberapa hari sahaja lagi.
Bagaimanapun, nama Zahid yang berdepan pertuduhan rasuah dan salah guna di mahkamah terkecuali daripada sasaran ceramah politik pemimpin itu.
Mengulas lanjut, Faizal menegaskan dalam ucapannya bahawa kedua-dua pemimpin itu berkemungkinan membuat pakatan sulit seperti yang disebut banyak pihak.
Sebelum ini, Anwar yang mewakili PH di Tambun beberapa kali menafikan andaian wujudnya persefahaman sulit antara beliau dan pemimpin dikaitkan dengan kluster mahkamah Umno itu.
"Mereka sedang berpakat. Sebab itu Umno sangat gembira untuk menghantar calon-calon walaupun mereka tahu tak boleh menang," katanya.


Lebih 200 maut, ratusan cedera kereta api bertembung di India

Sekurang-kurangnya 207 orang terbunuh manakala 900 lagi cedera akibat kemalangan kereta api di wilayah Odisha India pada petang Jumaat,” menurut ciapan ketua setiausaha wilayah Pradeep Jena, di Twitter.
Sebuah kereta api penumpang bertembung koc kereta api lain yang tergelincir di timur India, Xinhua memetik laporan media tempatan.
Presiden India Draupadi Murmu melahirkan rasa dukacita dan berkongsi kesakitan dan kehilangan orang tersayang.
"Semoga mangsa yang cedera segera pulih," menurut ciapan Perdana Menteri Narendra Modi.
Beliau memberi jaminan bahawa "semua bantuan yang sewajarnya" akan diberi kepada mereka yang terjejas.


Risiko dipenjara kekal, Najib dijangka hadiri prosiding keputusan rayuan dari pejabat peguam

Najib Razak mungkin dapat mengelak daripada drama kamar mahkamah seperti mana dilalui Presiden PKR Anwar Ibrahim dalam perbicaraan kes liwat kira-kira tujuh lalu, berikutan bekas perdana menteri itu bakal mengikuti prosiding esok secara dalam talian bagi mengetahui keputusan rayuannya terhadap sabitan beberapa pertuduhan berkait dana RM42 juta dalam akaun bank peribadinya.MalaysiaNow difahamkan, oleh kerana Najib berdepan beberapa pertuduhan jenayah, beliau diarahkan untuk mengikuti prosiding penyampaian keputusan mahkamah dari pejabat peguam belanya.Seorang sumber yang biasa dengan pendengaran secara hibrid berkata dalam situasi di mana mahkamah mengekalkan sabitan dan hukuman penjara, proses seterusnya yang akan dilakukan adalah mempersiapkan Najib untuk dihantar ke penjara.“Namun perkara ini boleh dielakkan jika peguamnya terus memohon ikat jamin dilanjutkan sementara meneruskan rayuannya di Mahkamah Persekutuan,” kata sumber yang merupakan peguam jenayah berpengalaman kepada MalaysiaNow.Sumber turut berkata mengikut prosedur, polis akan ditugaskan untuk berada di lokasi Najib esok.Mahkamah Rayuan membuat keputusan untuk meneruskan sesi penyampaian keputusan kes rayuan Najib yang mahu mengenepikan sabitan hukuman oleh Mahkamah Tinggi tahun lalu.Terdahulu, Najib dan pasukannya berkata mereka mahu menangguhkan prosiding hari ini dan esok disebabkan salah seorang peguam belanya didapati menjadi kontak rapat Covid-19.Najib diikat jamin sebanyak RM1 juta selepas mahkamah memberi penangguhan hukuman sehingga keputusan kes rayuannya yang akan disampaikan esok.Pada sidang mahkamah hari ini, hanya seorang penjamin hadir, memaklumkan kepada panel hakim Mahkamah Rayuan bahawa Najib dan pasukan peguamnya sedang melakukan kuarantin kendiri.Hal itu menyebabkan amaran tegas diberikan oleh Abdul Karim Abdul Jalil yang mempengerusikan panel tiga hakim yang akan menentukan nasib Najib esok.Mahkamah turut enggan memberikan penangguhan pendengaran lanjutan, dan mengarahkan pihak pembelaan dan kliennya (Najib) untuk hadir secara dalam talian esok.Sumber berkata jika dilihat daripada perkembangan dalam mahkamah hari ini, pihak pendakwaan mungkin akan membangkitkan bantahan terhadap sebarang permohohan penangguhan hukuman sehingga rayuan dibuat di Mahkamah Persekutuan.“Jika mahkamah setuju dengan bantahan itu, Najib perlu masuk penjara sehingga rayuannya didengar di Mahkamah Persekutuan,” tambahnya.Lewat tengah hari tadi, Karim bersama barisan panel hakim Has Zanah Mehat dan Vazeer Alam Mydin Meera menolak permohohan oleh Muhammad Shafee Abdullah yang mahu mengemukakan bukti baru tambahan bagi rayuan mereka, mengambil keputusan bahawa tidak ada “keadaan luar biasa” yang melampau bagi membolehkan mahkamah menerima bukti berkenaan.Karim turut mengingatkan Najib untuk hadir dalam pendengaran mahkamah esok secara dalam talian pada pukul 9 pagi esok “tidak kira apa pun yang akan berlaku”.Pada Julai 2020, Najib disabitkan bersalah bagi tujuh pertuduhan salah guna kuasa, pecah amanah (CBT) dan pengubahan wang haram membabitkan RM42 juta dana SRC International yang barkait dengan 1MDB.Hukuman sebenar yang dihadapinya adalah sebanyak 72 tahun penjara; 10 tahun bagi setiap enam pertuduhan berkait CBT dan pengubahan wang haram, dan 12 tahun bagi bagi kesalahan salah guna kuasa di mana beliau turut didenda sebanyak RM210 juta atau lima kali ganda jumlah dana yang dipertikaikan.Namun hakim Mahkamah Tinggi Mohd Nazlan Mohd Ghazali menggunakan budi bicaranya untuk kedua-dua hukuman tersebut dijalankan secara serentak.Najib adalah ahli politik paling kanan yang disabitkan kesalahan jenayah sejak sabitan kes Anwar Ibrahim pada 2014, dua tahun selepas presiden PKR itu dibebaskan oleh Mahkamah Tinggi bagi kesalahan meliwat seorang kakitangan partinya.Walaupun Mahkamah Rayuan menjatuhkan hukuman lima tahun penjara ke atasnya, Anwar diberikan penangguhan hukuman.Pada tahun 2015, beliau dimasukkan ke dalam penjara selepas gagal dalam rayuan terakhirnya di Mahkamah Persekutuan, namun dilepaskan sebelum menyelesaikan hukuman selepas diberikan pengampunan diraja selepas disyorkan kerajaan Pakatan Harapan pada 2018.


Sorry.


KDN akan bentang semula usul pelanjutan subseksyen Sosma, benar penahanan hingga 28 hari

Usul yang dibuat mengikut Peraturan Mesyuarat 36(3) Peraturan-peraturan Majlis Mesyuarat Dewan Rakyat itu diluluskan setelah melalui undi belah bahagian yang menyaksikan 105 Ahli Parlimen bersetuju manakala 83 tidak bersetuju dan 32 tidak hadir.
Susulan keputusan itu, Kementerian Dalam Negeri (KDN) akan mengemukakan semula usul lanjutan penguatkuasaan Subseksyen 4(5) akta berkenaan yang membolehkan tempoh tahanan 28 hari dikekalkan bagi tempoh lima tahun lagi mulai 31 Julai ini, pada persidangan kali ini.
Menteri Dalam Negeri Hamzah Zainudin ketika menggulung perbahasan usul itu berkata  pembatalan keputusan usul terdahulu akan membolehkan beliau memasukkan usul baru bagi membolehkan Subseksyen 4(5) Sosma diteruskan.
Ketika membentangkan usul itu, beliau berkata senarai kesalahan di bawah Jadual Pertama Sosma merupakan kesalahan jenayah yang amat serius, kompleks serta boleh mengancam keselamatan dan ketenteraman awam serta memerlukan tempoh siasatan yang panjang.
“Sebagai contoh, pada 24 Mei 2022, pihak polis membuat tangkapan di bawah Sosma terhadap 14 individu yang terlibat dalam sindiket menjalankan aktiviti haram pengedaran dadah dan penyeludupan senjata api ke negara jiran.
"...manakala beberapa kes yang ditangkap pada pertengahan bulan Julai ini, termasuk 17 orang dalam kes penyeludupan migran, jika tidak dilanjutkan usul ini, akan menyebabkan terbantut usaha PDRM dari segi siasatan dan suspek-suspek akan terlepas,” katanya.
Hamzah berkata sekiranya tempoh tahanan 28 hari itu tidak dilanjutkan, KDN bimbang usaha untuk menangani kumpulan jenayah terancang dan ancaman kumpulan keganasan akan terjejas.
“Saya percaya jika suspek-suspek ini dilepaskan, suspek ini boleh mengganggu rantaian bukti dan kesannya jenayah-jenayah keselamatan ini akan semakin berleluasa,” katanya.
Usul lanjutan penguatkuasaan Subseksyen 4(5) akta itu tidak diluluskan ketika dibentang pada Mesyuarat Pertama Penggal Kelima Dewan Rakyat lepas, setelah melalui undi belah bahagian yang menyaksikan 85 Ahli Parlimen bersetuju manakala 86 lagi tidak bersetuju.
Terdahulu, Yang di-Pertua Dewan Rakyat Azhar Azizan Harun berkata mengikut Peraturan Mesyuarat 36 (3), perkara yang telah diputuskan pada penggal sama, tidak boleh ditimbangkan semula oleh dewan dan perlu menunggu penggal hadapan untuk dipertimbangkan semula.
“Tetapi kalau hendak ditimbangkan semula perkara yang telah dibuat ketetapan itu, ketetapan tersebut perlu dibatalkan terlebih dahulu, barulah boleh usul yang sama diusulkan pada sesi yang sama,” katanya.
Peraturan Mesyuarat 36 (3) menyebut: “Adalah salah pada peraturan mesyuarat jika dicuba menimbangkan semula apa-apa perkara tertentu yang telah diputuskan oleh Majlis Mesyuarat dalam penggal Majlis yang ada sekarang, kecuali dengan dikeluarkan usul bersendiri bagi membatalkan keputusan Majlis Mesyuarat berkenaan dengan perkara itu”.
Persidangan Dewan Rakyat bersambung esok.


Pejuang namakan Dr Mahathir, Mukriz sebagai teraju, tolak PRU15 sehingga 2023

Parti Pejuang iaitu blok politik yang dibentuk oleh Dr Mahathir Mohamad selepas keluar daripada Bersatu tahun lalu, hari ini menamakan dirinya dan anaknya Mukhriz Mahathir dalam barisan tertinggi parti itu.Dalam sidang media hari ini, Mukhriz mengumumkan Mahathir sebagai Pengerusi dan dirinya memegang jawatan presiden.Bekas setiausaha Agung Bersatu, Marzuki Yahya pula dinamakan sebagai timbalan presiden.Mukhriz hari ini mengulangi penolakan bloknya terhadap pengisytiharan darurat Covid-19, dengan mengatakan ia tidak lain adalah usaha Perdana Menteri Muhyiddin Yassin untuk mengekalkan kuasanya di dalam pentadbiran kerajaan.Bagaimanapun Pejuang menegaskan parti itu menolak sebarang bentuk tindakan untuk mengadakan pilihan raya tergempar.Tegas Mukhriz, untuk mengadakan Pilihan Raya Umum ke-15 (PRU15) di saat negara sedang memerangi pandemik Covid-19 adalah satu tindakan tidak bertanggungjawab, dan menambah lonjakan kes yang berlaku sekarang ini adalah disebabkan Pilihan Raya Negeri Sabah pada September lalu.“Tidak wajar diadakan PRU15 biarlah habis penggal 2023. Tak perlu dedahkan rakyat dengan ancaman Covid-19.” kata Mukhriz.Sementara itu, Mukhriz turut mempersoalkan keberkesanan Jawatankuasa Khas Bebas Darurat yang dipengerusikan oleh bekas ketua hakim negara, Ariffin Zakaria bersama-sama 18 lagi anggota yang terdiri daripada pelbagai pihak termasuk tiga wakil dari Pakatan Harapan dan tiada wakil daripada Pejuang.“Kita tertanya-tanya apa yang boleh dibuat oleh jawatankuasa yang dipilih dan diperkenan oleh Agong.“Persoalannya adakah ia mampu mencapai satu keputusan dengan mengambil kira undi tiga wakil rakyat pembangkang,” soalnya.Minggu lalu, Sultan Abdullah Sultan Ahmad Shah perkenan dengan pelantikan bekas ketua hakim Arifin Zakaria untuk mengetuai jawatankuasa itu bagi menasihatinya sepanjang tempoh darurat yang akan berakhir pada Ogos.Secara terperinci berhubung pengumuman darurat proklamasi yang diumumkan bulan lalu, Muhyiddin mengatakan pentadbiran kekal seperti biasa namun sidang Parlimen ditangguhkan bagi mengelakkan sebarang pengundian dijalankan manakala semua aktiviti harian dibenarkan.Muhyiddin juga berjanji akan mengadakan PRU15 jika jawatankuasa khas itu merasakan keadaan pandemik Covid-19 sudah terkawal.“Inilah komitmen saya yang akan saya tunaikan,” tambahnya.Jawatankuasa Khas Bebas Darurat 2021 yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 berperanan untuk menasihati Yang di-Pertuan Agong mengenai kewujudan berterusan darurat besar di Malaysia dan penamatannya.Manakala Majlis Keselamatan Negara dan Jabatan Perdana Menteri berperanan sebagai urus setia jawatankuasa itu.


Kerajaan kurangkan badan bertindih tugas, batalkan Majlis Pemulihan Negara

Majlis Pemulihan Negara (MPN) akan dibatalkan penubuhannya kerana ia adalah antara satu badan yang berlaku pertindihan, dan merupakan jawatan yang diletakkan bagi memenuhi keperluan ketika itu, kata Perdana Menteri Anwar Ibrahim.
Katanya cadangan untuk membubarkan Pusat Governans, Integriti dan Anti-Rasuah Nasional (GIACC) pula akan diteliti, kerana dilihat berlaku pertindihan tugas.
Beliau berkata sekiranya bidang itu (GIACC) boleh dikendalikan Suruhanjaya Pencegahan Rasuah Malaysia (SPRM) atau polis, maka badan-badan yang berlaku pertindihan perlu dikurangkan kerana setiap agensi yang bertindih itu menanggung kos yang tinggi.
"Yang penting dalam Pusat Governans (GIACC), prinsipnya itu diterima tapi tidak boleh terlalu banyak," katanya dalam sidang media selepas mempengerusikan mesyuarat Kabinet, di sini hari ini.
MPN ditubuhkan pada 21 Julai 2021 oleh mesyuarat jemaah menteri melalui memorandum jemaah menteri daripada Kementerian Kewangan bagi membincangkan langkah-langkah yang perlu diambil untuk menjayakan Pelan Pemulihan Negara.
Muhyiddin Yassin dilantik pengerusi MPN pada September 2021 oleh perdana menteri ketika itu, Ismail Sabri Yaakob memandangkan beliau menjawat jawatan berkenaan sejak MPN diwujudkan ketika pentadbiran kerajaan Perikatan Nasional (PN).
GIACC pula ditubuhkan pada Jun 2018 yang bertujuan untuk menyelaras dan memantau semua aktiviti berkaitan tadbir urus, integriti dan anti-rasuah dalam negara.
Anwar berkata beliau juga banyak melepaskan tugas selaku perdana menteri supaya dipertanggungjawabkan kepada Timbalan Perdana Menteri iaitu Ahmad Zahid Hamidi dan Fadillah Yusof.


Gadis tanpa kerakyatan impikan sambut Aidilfitri secara meriah

Menjelang akhir Ramadan, ramai dalam kalangan umat Islam di Malaysia pastinya sibuk membuat persiapan sewajarnya untuk menyambut ketibaan Syawal.
Persiapan termasuk mencari baju raya, menyediakan pelbagai juadah seperti rendang dan kuih-muih manakala anak-anak pula teruja untuk pulang ke kampung berjumpa dengan sanak-saudara yang menetap jauh.
Namun, pengalaman ini bukanlah sesuatu yang pernah dirasai gadis tanpa kerakyatan, Nurul Akashah apabila sepanjang hidupnya tidak betul-betul dapat merasai nikmat Hari Raya Aidilfitri atau menyambutnya secara meriah.
Menurut Akashah atau lebih gemar dikenali sebagai Yuyu, apabila tiba penghujung Ramadan, keluarganya tidak pernah "teruja" untuk membuat persiapan bagi menyambut Aidilfitri, malah menganggap hari istimewa bagi umat Islam itu sebagai hari-hari biasa.
"Kami hanya duduk di rumah, tidak menziarahi sesiapa, tidak membuat kuih atau rendah, mahupun beli baju raya, malah solat sunat Aidilfitri pun tak pergi," katanya kepada MalaysiaNow.
"Sekarang, saya nak sambut Aidilfitri pun tak tahu bagaimana. Saya tak tahu apa yang perlu dibuat."
Menceritakan kisah hidupnya, Yuyu mengakui dirinya berasal daripada keluarga yang bermasalah dengan hubungan antara ibu bapanya tidak begitu baik disebabkan sifat baran bapanya.
Ini menyebabkan keluarga itu sering hidup dalam ketakutan kerana bimbang dipukul oleh bapanya yang merupakan seorang bekas anggota polis.
"Ketika saya berusia lapan tahun, ibu melarikan diri kerana tidak tahan dipukul. Sejak itu, saya tidak pernah mendengar khabar berita mengenainya.
"Kami empat beradik pula terus menetap dengan ayah sehingga 2019 apabila dia meninggal dunia disebabkan sakit jantung," kata Yuyu sambil mengakui masih berharap dapat berjumpa kembali dengan ibunya.
Kini, Yuyu menetap bersama rakannya di Sungai Besi dengan azam untuk mendapatkan kerakyatan agar dia boleh hidup secara normal seperti kebanyakan rakyat Malaysia lain.
Menurutnya, usaha untuk mendapatkan kerakyatannya sudah giat dilaksanakan sejak 2015 ketika dia berusia 17 tahun, namun disebabkan berusaha seorang diri tanpa panduan yang jelas, usahanya terus gagal sehingga ke hari ini.
Cubaan terakhirnya ialah pada Mac lalu apabila dia mencuba nasib dengan menghantar surat kepada Menteri Dalam Negeri Saifuddin Nasution Ismail dengan harapan permohonan itu akan diteliti secara peribadi oleh beliau.
"Saya terpaksa buat semua ini sendiri kerana ayah memang tidak ambil peduli.
"Pada satu tahap, saya terpaksa merujuk Google dan cari sendiri maklumat atau prosedur untuk mendapatkan kerakyatan," tambah Yuyu.
Menceritakan lanjut, Yuyu berkata, disebabkan tidak mempunyai kerakyatan, dia tidak mendapat akses kemudahan seperti yang diterima rakyat Malaysia lain termasuk pendidikan, kesihatan dan sebagainya.
"Saya tidak ada pendidikan, saya tidak boleh cari kerja tetap dan saya perlu membayar kos perubatan tinggi jika pergi ke klinik atau hospital kerajaan.
"Saya harap satu hari nanti, saya akan diiktiraf sebagai rakyat Malaysia agar saya boleh hidup normal di negara saya sendiri," katanya sebak.
Menurut Yuyu, dua daripada adiknya sudah berjaya mendapatkan kerakyatan selepas diambil sebagai anak angkat, manakala seorang lagi adik lelakinya mempunyai status sama dengan dia.


Kes harian catat hampir 4,000 jangkitan, 9 lagi terkorban

3,934 kes baru Covid-19 direkodkan semalam menjadikan jumlah keseluruhan sebanyak 4,604,670 kes.
Sebanyak 2,747 pesakit turut dilaporkan sembuh, menjadikan jumlah keseluruhan kes sembuh sebanyak 4,531,948.
Ketika ini, 36,894 kes aktif direkodkan, dengan 35,547 atau 96.3% daripadanya sedang menjalani kuarantin kendiri.
Dalam pada itu, 26 (0.1%) kes kini berada di pusat kuarantin sementara 1,268 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 53 kes dan 30 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.6% dengan kes Covid-19 merangkumi 12.9%.
Sembilan lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 35,828 orang.


Umno Arau gesa BN kerjasama dengan PN dalam PRN Melaka

Bekas orang kuat Umno Perlis, Shahidan Kassim menyeru Umno dan Barisan Nasional (BN) bekerjasama dengan Perikatan Nasional (PN) dalam menghadapi Pilihan Raya Negeri (PRN) Melaka yang dijadualkan pada 20 November ini.Katanya, keputusan itu dicapai sebulat suara oleh Umno Bahagian Arau untuk bekerjasama dengan Bersatu dan PAS yang berada dalam PN bagi menjamin kemenangan yang mudah dalam PRN tersebut.“Kita akan beri gambaran tak baik mengenai pembentukan kerajaan yang sekarang kerana ia dibentuk antara parti-parti politik yang duduk bersama.“Timbalan Presiden (Mohamad Hassan) kata Umno kuat, kalau Umno kuat, mintalah kerusi lebih,” kata ahli Parlimen Arau itu kepada MalaysiaNow hari ini.Kenyataan Shahidan yang juga menteri Wilayah Persekutuan itu dilihat senada dengan Ahli Majlis Tertinggi Umno Zahidi Zainul Abidin yang mahu parti Melayu itu bekerjasama bersama parti lain dalam menghadapi PRN Melaka.Teka-teki mengenai rakan sekutu parti Melayu terbesar itu masih belum terjawab apabila Presiden Umno Ahmad Zahid Hamidi semalam menyatakan partinya dan BN masih belum putuskan kerjasama dengan mana-mana parti bagi menghadapi PRN Melaka.Setiausaha Agung PN Hamzah Zainuddin mengumumkan semalam kerjasama politik bersama Umno akan dibentuk dalam masa terdekat.Dewan Undangan Negeri Melaka terbubar selepas Ketua Menteri Sulaiman Md Ali hilang kepercayaan majoriti apabila empat ahli Dewan Undangan Negeri (Adun) menarik sokongan terhadapnya.Empat Adun itu diketuai oleh bekas ketua menteri Melaka, Idris Haron (Sungai Udang).Tiga lagi ialah Nor Azman Hassan(Pantai Kundor), Norhizam Hassan Baktee (Pengkalan Batu) dan Noor Effandi Ahmad (Telok Mas).Shahidan yang dipecat Zahid sebagai pengerusi Umno Perlis itu berkata, peluang agak tipis untuk parti Melayu itu memenangi PRN Melaka jika bertanding secara solo.28 kerusi DUN Melaka akan menjadi rebutan parti-parti politik pada PRN kali ini.Sebelum ini BN memegang 12 kerusi, DAP (7) Bersatu (2), PKR (2), Amanah (2) dan Bebas (3).


Korban Covid-19 cecah 5 juta di seluruh dunia

Jumlah korban akibat pandemik Covid-19 kini mencecah lima juta mangsa di seluruh dunia sejak wabak itu tercetus di China hampir dua tahun lalu, menurut satu data rasmi yang dikumpul AFP.Angka korban itu dicatat semalam, menyusuli rekod empat juta kematian hampir empat bulan lalu, namun angka itu bertambah pada kadar lebih perlahan berikutan vaksinasi global melibatkan berbilion penduduk dunia.Dalam pada itu, angka korban harian di seluruh dunia menurun kepada bawah 8,000 bagi kali pertama dalam tempoh hampir setahun, awal Oktober lalu.Bagaimanapun pada Khamis, Ketua Pengarah Pertubuhan Kesihatan Sedunia (WHO), Tedros Adhanom Ghebreyesus, dilaporkan berkata penularan wabak itu sedang meningkat di Eropah.Dalam kalangan 52 negara dan wilayah membentuk rantau Eropah berdasarkan WHO, sebahagian besar peningkatan angka korban disumbangkan dari timur.Rusia yang dikatakan berdepan masalah ramai penduduknya meragui vaksin, mencatat rekod baru angka kes harian dan kematian, dengan purata lebih 1,000 korban sehari sejak 20 Oktober lalu.Menurut data kerajaannya, Rusia mencatat 239,693 kematian, setakat semalam.Bagaimanapun, agensi statistik nasional, Rosstat yang memantau angka korban Covid-19 dengan cakupan lebih luas, menyatakan jumlah kematian sudah mencecah hampir 450,000, setakat akhir September lalu.Selepas Rusia, Ukraine dan Romania adalah dua lagi negara di Eropah yang merekodkan angka harian korban tertinggi – masing-masing dengan purata 546 dan 442 kematian sehari sejak tujuh hari lalu.Amerika Latin dan Caribbean pula muncul sebagai rantau yang mencatat jumlah kematian tertinggi di dunia, iaitu 1,521,193 kes setakat ini.Namun, angka kematian yang berada di paras 840 kes ketika ini, menunjukkan penurunan sejak Mei lalu.Sementara itu di Amerika Syarikat (AS) pula, lebih 1,400 kematian direkodkan setiap hari secara purata sejak tujuh hari lalu, menurun 15% berbanding minggu sebelum itu.Setakat ini, jumlah kematian akibat Covid-19 di AS sudah mencecah 746,747 kes.WHO menganggarkan jumlah sebenar keseluruhan korban pandemik itu berkemungkinan dua hingga tiga kali lebih tinggi daripada rekod rasmi, susulan lebihan kematian yang berkait secara langsung dan tidak langsung dengan Covid-19.Begitupun, ia masih lebih rendah berbanding pandemik lain yang pernah melanda dalam sejarah dunia, seperti selesema Sepanyol yang meragut 50-100 juta nyawa antara 1918 hingga 1919.


Menyambut Hari Buruh dengan menyedari realiti

Tarikh 1 Mei sebagai Hari Buruh disambut oleh banyak negara di seluruh dunia, termasuk Malaysia.
Labour Day ini juga dikenali sebagai May Day.
Nama lain baginya adalah Hari Pekerja, kependekan daripada Hari Pekerja Antarabangsa atau International Workers Day.
Semua buruh adalah pekerja tetapi tidak semua pekerja adalah buruh.
Buruh bermaksud mereka yang menggunakan tenaga fizikal untuk melakukan kerja.
Mereka menggunakan tulang empat kerat seperti pekerja binaan, pekerja ladang dan pekerja kilang.
Buruh adalah golongan peringkat "bawah" dalam piramid kelas pekerja dengan kemahiran paling rendah, paling kurang berpendidikan dan gaji paling rendah.
Kini di seluruh dunia termasuk Malaysia, ramai daripadanya adalah pekerja asing.
Mereka mudah ditindas, ditipu dan haknya dikhianati.
Tetapi istilah pekerja adalah lebih luas, ia meliputi bukan saja buruh tetapi mereka yang bekerja tidak menggunakan tenaga fizikal.
Mereka yang menggunakan tenaga mental dan mempunyai kemahiran tergolong sebagai pekerja, walaupun tidak dianggap sebagai buruh.
Maka terhadap sambutan ini, istilah Hari Pekerja adalah lebih luas dan sesuai berbanding dengan Hari Buruh.
Namun begitu, apabila disebut istilah "pekerja" dengan segala masalah dan isu yang ada padanya, usaha untuk membela golongan buruh yang tertindas dan kehilangan hak boleh lari daripada fokus.
Ini kerana golongan pekerja adalah begitu besar dan ia boleh meminggirkan kaum buruh yang sebenar.
Lebih-lebih lagi kini istilah pekerja itu kelihatannya merangkumi semua orang yang makan gaji atau "salary man," maka bertambah besarlah golongan ini.
Ada orang yang makan gaji ini berpendapatan sederhana dan tinggi, berpendidikan dan mampu mempertahankan hak mereka sendiri.
Walaupun mereka adalah juga pekerja tetapi sukar untuk menganggap kesusahan mereka sama dengan golongan buruh.
Ditambah pula dalam syarikat-syarikat besar, pihak yang mengurus para pekerja, termasuk buruh adalah pegawai sumber manusia yang juga kakitangan makan gaji.
Majikan tidak berdepan sendiri dengan para pekerja.
Mereka menggaji kakitangan sumber manusia untuk mengurus pekerja.
Malah pengurus syarikat juga makan gaji dan adalah sebenarnya pekerja juga.
Majikan pula adalah lembaga pengarah syarikat berkenaan.
Apabila 1 Mei dijadikan cuti umum, bukan sahaja buruh dan pekerja bawahan memperoleh rehat, keseluruhan negara termasuk golongan makan gaji peringkat sederhana dan atas turut mendapat nikmat tidak perlu bekerja pada hari itu.
Pada majlis rasmi sambutan Hari Pekerja pula, pernah kedengaran pihak berkuasa menyeru bahawa para pekerja wajar meningkatkan produktiviti untuk meningkatkan pembangunan negara.
Tumpuannya adalah peranan pekerja.
Ia tidak menyebut mengenai tanggungjawab majikan dan kerajaan untuk memenuhi hak pekerja.
Tentulah perkara ini tidak menepati semangat asal Hari Pekerja.
Pada asalnya Hari Buruh ini bertujuan meraikan kejayaan gerakan buruh memperoleh tuntutan kebajikan mereka.
Dua perkara itu ialah had bekerja lapan jam sehari dan cuti hujung minggu.
Dua perkara itu tentulah sekarang sudah dianggap sebagai perkara biasa.
Tetapi kalau tidak kerana perjuangan gerakan buruh, dua perkara yang kini dianggap suatu yang biasa tidak akan ada.
Majikan pada abad ke-19 adalah kapitalis yang tidak ada belas kasihan dan menganggap buruh hanyalah jentera untuk diperah.
Seperti mana sukarnya untuk menghapuskan perhambaan dan sukarnya untuk rakyat mendapat hak mengundi, maka begitu jugalah bagi pekerja untuk mendapatkan hak kerja lapan jam sehari dan cuti hujung minggu. Ia perlukan perjuangan.
Gerakan buruh pada abad ke-19 terdiri daripada kesatuan-kesatuan sekerja dengan disokong oleh gerakan kiri, terdiri daripada persatuan-persatuan sosialis.
Pada waktu sekarang inipun,  ada sesetengah majikan dan mereka yang cenderung untuk menyebelahi majikan tidak menganggap pekerja mereka sebagai manusia.
Pekerja dilihat hanya sebagai "sumber manusia" setaraf dengan sumber-sumber lain untuk sesebuah syarikat menghasilkan produk mereka.
Ketika Kabinet pertama Malaya ditubuhkan pada tahun 1955, tidak banyak kementerian ditubuhkan.
Tetapi salah satu daripadanya ialah Kementerian Buruh yang menterinya ialah V T Sambanthan.
Ia menunjukkan betapa pentingnya buruh bagi negara ini sejak awal lagi.
Ekonomi kolonial Malaya yang berasaskan kepada bijih timah dan ladang getah digerakkan oleh buruh kedua-dua sektor.
British tidak menganggap buruh-buruh sebagai manusia yang mempunyai hak seperti mereka.
Buruh, seperti mana tanah jajahan hanya dianggap sebagai bahan yang menyumbang kepada pendapatan dan kemakmuran Britain.
Kini keadaan sudah banyak berubah.
Kementerian Buruh Sudan menjadi Kementerian Sumber Manusia.
Konsep sumber manusia kini sudah biasa digunakan.
Seperti mana adanya Kementerian Sumber Asli, maka manusia adalah salah satu sumber untuk negara.
Pengajian mengenai sumber manusia diadakan di universiti.
Mereka diajar bagaimana hendak mengendali isu-isu buruh.
Di syarikat-syarikat juga ditubuhkan jabatan sumber manusia.
Tetapi sebenarnya masalah lama, iaitu penindasan dan pengkhianatan hak pekerja masih ada walaupun aduan boleh dibuat di pejabat buruh dengan terdapat pihak penguatkuasa untuk melaksanakan akta-akta berkaitan para pekerja.
Kini masih berlaku pekerja yang bekerja lebih lapan jam tanpa bayaran lebih masa.
Saya pernah diberitahu hal ini oleh seorang pengawal keselamatan. Dia bukan pekerja asing. Walaupun bekerja lebih lapan jam tanpa bayaran lebih masa, dia tidak mahu buat aduan kerana bimbang hilang pekerjaan.
Ada pula pekerja yang tidak dapat menikmati cuti hujung minggu sebenar.
Walaupun tidak perlu ke pejabat pada hari Ahad, dia yang bekerja di sebuah syarikat pembuatan memberitahu saya, majikan menghendakinya membuat kerja pada laptop yang memakan masa satu hari.
Bukan sesekali tetapi setiap hari Ahad menyebabkan dia tidak ada rehat pada hujung minggu.
Akhirnya tidak tahan, dia berhenti kerja.
Kemudahan teknologi maklumat yang sepatutnya mengurangkan beban pekerja sudah menjadi alat bagi majikan untuk melanggar hak mereka untuk mendapatkan hak lapan jam bekerja sehari dan cuti hujung minggu.
Malaysia mula menjadikan 1 Mei sebagai cuti umum pada tahun 1972 yang diisytiharkan oleh Timbalan Perdana Menteri, Dr Ismail Abdul Rahman sebagai pengiktirafan kepada sumbangan buruh kepada negara.
Ia juga selaras dengan keputusan Pertubuhan Buruh Antarabangsa (ILO).
Malaya menganggotai ILO sejak ia mencapai kemerdekaan pada tahun 1957.
Sementara ILO sendiri ditubuhkan pada tahun 1919, hasil daripada Perjanjian Versailles yang menamatkan Perang Dunia Pertama.
Idea penubuhan ILO diajukan oleh kesatuan-kesatuan sekerja Amerika Syarikat (AS).
Selepas Perang Dunia Kedua, ia menjadi agensi Pertubuhan Bangsa-bangsa Bersatu (PBB).
Tetapi keputusan asal untuk menjadikan 1 Mei sebagai Hari Buruh datangnya dari Kongres Pekerja Antarabangsa yang diadakan di Paris pada kurun ke-19  disertai oleh kesatuan-kesatuan sekerja dan persatuan-persatuan sosialis.
Sambutan Hari Buruh dilakukan dengan mengadakan perhimpunan, demonstrasi dan perarakan.
Tarikh 1 Mei diambil dari peristiwa demonstrasi pekerja yang bertukar menjadi rusuhan dengan mengorbankan empat orang pekerja terbunuh di Haymarket, AS beberapa tahun sebelum itu.
Tetapi AS sendiri menyambut Hari Buruh pada bulan September.
Negara pertama yang mengisytiharkan Hari Buruh sebagai cuti umum adalah Soviet Union.
Sebagai negara yang menganggap dirinya "negara pekerja", maka sepatutnya tiada isu pekerja.
Tetapi apa yang berlaku ialah kerajaan menjadi majikan yang autoritarian.
Perjuangan untuk mendapatkan keadilan bagi para pekerja akan berterusan dengan keadaan dunia yang sentiasa berubah.
Teknologi maklumat dan kemunculan kepintaran buatan menuntut perubahan terhadap dunia pekerjaan.
Soal keadilan bagi pekerja berkait dengan etika dan kemanusiaan dalam suatu sistem ekonomi semasa.


Monsun barat daya dijangka bermula pada Sabtu, kata MetMalaysia

Monsun barat daya dijangka bermula Sabtu dan berterusan sehingga pertengahan September tahun ini.Ketua Pengarah Jabatan Meteorologi Malaysia (MetMalaysia) Muhammad Helmi Abdullah berkata semasa tempoh ini, angin bertiup secara konsisten dari arah barat daya dengan kelembapan udara yang lebih rendah dan keadaan atmosfera yang stabil.“Ini menyebabkan kurangnya pembentukan awan hujan dan menyebabkan kebanyakan tempat di seluruh negara akan mengalami bilangan hari tanpa hujan lebih banyak berbanding musim lain serta menghasilkan taburan hujan yang rendah,” katanya dalam kenyataan hari ini. Beliau juga berkata hujan lebat berserta angin kencang dan petir berikutan fenomena garis badai (squall line) masih boleh berlaku di pantai barat Semenanjung dan barat Sabah pada awal pagi dan boleh berlarutan sehingga beberapa jam.Ketika tempoh ini, fenomena jerebu juga boleh berlaku sekiranya pembakaran terbuka tidak terkawal terutamanya semasa Ogos hingga Oktober.Beliau menasihati orang ramai agar menggunakan air secara berhemah sepanjang tempoh ini.Maklumat cuaca terkini boleh diperoleh melalui laman web, aplikasi mobil myCuaca, media sosial dan hubungi hotline Jabatan Meteorologi Malaysia di 1-300-22-1638 bagi sebarang pertanyaan lanjut.


Kekosongan jawatan di Johor melebihi pencari kerja, kata MB

Terdapat 51,944 kekosongan jawatan di Johor ketika ini yang  melebihi jumlah pencari kerja sebanyak 34,278 orang, kata Menteri Besar Onn Hafiz Ghazi.
Selain meminta rakyat negeri ini memanfaatkan peluang pekerjaan yang ada terutama dalam bidang pembuatan dan perkhidmatan, Onn berkata kerajaan negeri juga sedang meneliti kemungkinan terdapat banyak isu ketidakpadanan dalam permintaan pekerjaan.
"Oleh itu, kerajaan negeri sedang meneliti isu ini dan akan melibatkan kesemua pihak berkepentingan dalam satu sesi libat urus untuk mendapatkan penyelesaiannya," katanya dalam hantaran di laman Facebook.
Beliau memaklumkan menemui Ketua Eksekutif Pertubuhan Keselamatan Sosial (Perkeso) Mohammed Azman Aziz Mohammed dan berbincang mengenai kebajikan pekerja dan peluang pekerjaan di Johor.
Onn berkata terdapat juga cadangan supaya pusat-pusat khidmat di negeri ini dijadikan pusat satelit Perkeso yang akan menjadi tempat sehenti bagi majikan melakukan temu duga dan suai kenal dengan tenaga kerja yang berpotensi.
Dalam pada itu, beliau berkata 34,806 individu yang bekerja sendiri telah berdaftar dengan Skim Keselamatan Sosial Pekerjaan Sendiri (SKSPS) termasuk daripada sektor perkhidmatan sokongan, pengangkutan penumpang dan pengangkutan barang serta makanan.
Onn juga mengalu-alukan kerjasama Perkeso dalam menyalurkan maklumat mengenai program dan bantuan yang diadakan bagi membantu rakyat negeri itu termasuk 278,000 suri rumah.
Menurutnya golongan suri rumah menyumbang kepada kesejahteraan keluarga dan masyarakat dan layak dilindungi di bawah Skim Keselamatan Sosial Suri Rumah.
"Ini mampu memberikan implikasi positif terhadap kadar pengangguran, meningkatkan kadar perkhidmatan dan tenaga buruh serta memastikan perlindungan keselamatan sosial pekerja yang menyeluruh kepada rakyat Johor," katanya.


Moratorium 3 bulan antara diumumkan PM dalam pakej RM40 bilion

Perdana Menteri Muhyiddin Yassin hari ini mengumumkan moratorium pinjaman bank selama tiga bulan sebagai sebahagian daripada pakej bantuan Pemerkasa Plus bernilai RM40 bilion, sebagai bantuan kepada rakyat yang terkesan dengan sekatan pergerakan penuh selama dua minggu yang akan bermula esok.Dalam perutusan malam ini, beliau berkata RM5 bilion akan disuntik kerajaan daripada fiskal Belanjawan 2021.“Hasil perbincangan bersama Bank Negara Malaysia (BNM), industri perbankan memberi jaminan dan komitmen penuh untuk terus memberikan bantuan pembayaran balik pinjaman dan moratorium.“Oleh itu, bagi semua golongan B40 dan rakyat yang terjejas ekoran kehilangan pekerjaan serta perusahaan mikro dan PKS yang tidak dibenarkan beroperasi dalam tempoh PKP, anda diberi pilihan untuk mendapatkan kelulusan moratorium secara automatik selama 3 bulan atau boleh memilih untuk mendapatkan pengurangan bayaran balik secara ansuran sebanyak 50% selama tempoh 6 bulan,” kata Muhyiddin.Selain itu, peruntukan dan bantuan lain yang diumumkan Muhyiddin termasuk:RM1 bilion bagi mempertingkatkan kapasiti kesihatan awam:RM450 juta bagi menaik taraf kapasiti katil dan kelengkapan ICU untuk rawatan Covid-19 di hospital termasuk hospital pengajar universiti awam, medan.RM550 juta untuk menampung pertambahan kos operasi dan pengurusan meliputi perubatan, dan menambah pekerja kontrak dan pesara petugas kesihatan tambahan bagi mempercepatkan pemberian vaksin.2.1 bilion ringgit bagi menambah kadar program Bantuan Prihatin Rakyat atau BPR:RM500 untuk bagi kategori isi rumah berpendapatan di bawah RM2,500 ringgit.2. RM300 untuk kategori isi rumah berpendapatan RM2,501 hingga RM5,0003. RM100 untuk kategori bujang.Tambahan RM2 bilion dari Bank Negara Malaysia untuk pemulihan bersasar bagi PKS terjejas.RM68 juta bagi Pemandu teksi, kereta sewa, bas sekolah, bas persiaran, e-hailing dan pemandu pelancong.RM500 secara one-off akan diagihkan kepada 17 ribu pemandu pelancong, 40 ribu pemandu teksi, 11 ribu pemandu bas sekolah, 4 ribu bas persiaran dan 62 ribu pemandu kereta sewa dan e-hailing.RM1 bilion bagi skim rehabilitasi sewa beli bas dan teksi.RM1.5 bilion bagi pelanjutan program subsidi upah (sebulan bagi semua sektor ekonomi terkesan).Pengecualian selama sebulan pembayaran levi.RM1.5 bilion pembiayaan mikro kredit (dengan kadar serendah 3%)RM5-7 bilion kepada perniagaan kecil dan sederhana yang terjejas.Lanjutan diskaun 10% bagi sektor-sektor terjejasPotongan khas cukai kepada pemilik bangunan dan ruang perniagaan bagi pengurangan sewa sekurang-kurangnya 30% untuk tempoh 6 bulan sehingga 31 Disember 2021.Pengecualian selama sebulan pembayaran leviPengecualian Bayaran Lewat Pembaharuan Lesen Perniagaan hingga 31 Disember 2021 untuk PKS mikro, milikan tunggal & perkongsianlanjutan pengecualian duti setem bagi kempen pemilikan rumah (HOC) sehingga 31 Disember 2021.Penciptaan pekerjaan bersasar dengan pelancaran program subsidi upah, insentif penggajian & program latihan sebanyak 500,000RM2 bilion bagi pelaksanaan projek skala kecil (Kontraktor G1 – G4)RM2 bilion bagi Jaringan Prihatin untuk membantu 8.4 juta penerima BPRRM150 kredit bagi program E-Belia untuk manfaat 2 juta belia & pelajar IPT


BN Selangor pecat orang kuat Najib sebagai ketua penerangan

Barisan Nasional (BN) Selangor memecat Isham Jalil sebagai ketua penerangannya di negeri itu berkuat kuasa 3 Jun.Surat pemakluman yang ditandatangani Setiausaha BN Selangor Mohamed Satim berkata, keputusan itu dibuat merujuk Fasal 23 Perlembagaan BN yang tidak memperuntukkan jawatan ketua penerangan dalam BN negeri.Isham merupakan orang kuat bekas perdana menteri Najib Razak berkata dia menerima keputusan tersebut dan mengucapkan terima kasih kepada semua pihak yang bekerjasama dengannya ketika berkhidmat sebagai ketua penerangan BN Selangor.“Perjuangan kita belum selesai, oleh itu saya mohon agar tuan-tuan dan puan-puan meneruskan perjuangan dan usaha ini walaupun saya tidak lagi berada di kepimpinan BN negeri. “Saya akan bantu sebaik mungkin dengan apa yang termampu walaupun tanpa apa-apa jawatan, dan berjuang sebagai ahli biasa seperti sebelum ini,” katanya.Isham dilantik sebagai ketua penerangan BN pada Mei 2020.Bekas pegawai khas Najib itu juga turut dilihat lantang dalam mempertahankan bekas perdana menteri itu berhubung pertuduhan mahkamahnya.


Syarikat di sebalik pelaburan gaharu di Thailand tukar nama

Syarikat yang terlibat dalam skim pelaburan tanaman pokok gaharu di Thailand, Asia Plantation Capital Berhad (APC) menukar namanya kepada Agarwood Originals Malaysia Bhd, MalaysiaNow kini boleh mendedahkan.Berdasarkan dokumen Suruhanjaya Syarikat Malaysia (SSM), APC mengubah namanya kepada Agarwood Originals Malaysia Berhad pada 23 Disember 2021 sejak ia diperbadankan pada November 2011.Menurut dokumen tersebut, syarikat itu mendaftarkan alamatnya di Bangsar South, Kuala Lumpur dengan alamat perniagaan didaftarkan di Masai, Johor.Selain itu, maklumat lanjut yang turut diperolehi MalaysiaNow ialah syarikat itu sebelum ini menjual skim pelaburan Agarwood di bawah sebuah syarikat dikenali Asia Plantation Singapore (APS), namun sejak di disenarai hitam oleh Bursa Malaysia pada 2013, skim pelaburan itu diambil alih oleh Forestry First Sdn Bhd, cabang pemasaran APC yang memiliki senarai pengarah yang sama.Pada 3 Mac, MalaysiaNow melaporkan seramai 180 individu mengalami kerugian RM22.6 juta apabila pelaburan bagi projek penanaman pokok gaharu yang dilaksanakan APC di Sakon Nakhon, Thailand, tidak menjadi.Menerusi beberapa siri temu bual bersama pelabur yang terlibat, mereka mendedahkan pelaburan itu menjanjikan pulangan SD$400 bagi setiap tola minyak gaharu dalam tempoh tujuh hingga sembilan tahun.Menerusi perjanjian itu juga, pelabur dijanjikan pulangan tidak kira apa situasi yang bakal berlaku dan hanya perlu menunggu tempoh matang sebelum hasil dapat dituai.Malah, menerusi pamplet yang dikongsikan APC, mereka turut menyatakan semua tanaman itu akan dilindungi menerusi firma insurans Lloyd’s of London di United Kingdom.Bagaimanapun, MalaysiaNow difahamkan baru-baru ini bahawa firma itu menafikan dakwaan APC dan menyatakan mereka tidak melakukan sebarang urusan niaga antara kedua-dua organisasi tersebut.Dalam perkembangan lain, Asia Plantation Capital Pte Ltd (Singapura), menafikan dakwaan yang dibuat semua pelabur berhubung projek tanaman pokok gaharu di Thailand dan dakwaan mereka cuba mengelak daripada bertemu pelabur.Malah, syarikat itu juga menafikan mereka mempunyai pangkalan operasi atau aset di Malaysia dan turut mempertikaikan dakwaan bahawa syarikat itu gagal menepati perjanjian urus niaga yang dibuat.Terdahulu, syarikat itu menjelaskan mereka kini berdepan beberapa saman yang difailkan oleh klien dan mengarahkan peguam mereka memfailkan penangguhan prosiding semua tindakan mahkamah menurut klausa timbang tara dalam perjanjian jual beli bersama APC Singapura.“Daripada merujuk kepada timbang tara di Singapura, klien mula mengambil tindakan mahkamah di Malaysia yang melanggar klausa timbang tara,” katanya kepada MalaysiaNow.“Beberapa saman yang difailkan terhadap Asia Plantation Capital Singapura dibatalkan dan/atau dikekalkan menurut klausa timbang tara.“Agak pelik apabila kami dituduh tidak mematuhi syarat di bawah perjanjian jual beli apabila baru-baru ini terdapat usul penggulungan difailkan di mahkamah Malaysia menyebabkan APC Singapura ditutup meskipun tidak mempunyai pangkalan operasi atau aset di Malaysia,” tambahnya.Namun begitu, kenyataan ini dilihat bercanggah apabila MalaysiaNow meneliti beberapa dokumen dan paparan iklan syarikat tersebut dan ia jelas menyatakan bahawa APC memindahkan ibu pejabat serantaunya dari Singapura ke Kuala Lumpur pada 2016.Malah, dokumen perjanjian urus niaga yang ditandatangani oleh pelabur dari Malaysia turut menunjukkan urus niaga tersebut dilakukan bersama APC Singapura sebelum dokumen itu diserahkan kepada APC Malaysia, menyebabkan pelabur perlu ke pejabat mereka di G Tower, Kuala Lumpur untuk lakukan sebarang urusan.“Kami ingin memberi jaminan kepada semua klien meskipun perintah penggulungan diterima dari mahkamah Malaysia, APC Singapura masih belum ditutup.“Kami melihat langkah penggulungan ini sebagai satu taktik untuk menghalang untuk mempertahankan diri daripada segala dakwaan tersebut,” katanya.Menurut APC Singapura, syarikat itu juga sudah memfailkan permohonan untuk ketepikan perintah penggulungan bagi memboleh mereka menjawab semua dakwaan, namun permohonan itu ditentang secara teknikal oleh individu sama yang memohon perintah tersebut.“Walau apa pun, peguam kami memfailkan permohonan kepada Mahkamah Rayuan terhadap keputusan tersebut dan perkara ini masih belum selesai.“Kami juga mengarahkan peguam memfailkan permohonan baru untuk ketepikan perintah penggulungan di Malaysia dan kami jangka permohonan ini akan difailkan dalam masa terdekat,” jelasnya.Tambahnya, disebabkan perkara ini masih berlangsung di mahkamah, syarikat itu tidak dapat berkomunikasi secara langsung dengan klien yang terlibat memandangkan mereka kini diwakili peguam.


Singapura sekat juara Olimpik tunggalnya sertai pertandingan selepas guna ganja

Pemenang pingat emas Olimpik Singapura, Joseph Schooling, tidak akan diberi penangguhan lanjut daripada menjalani program khidmat negara republik itu selepas mengaku menggunakan ganja, kata pegawai kerajaan pada Rabu.
Schooling, 27, yang menewaskan pemain Amerika Michael Phelps dalam acara 100m renang kupu-kupu pada Olimpik 2016, bagaimanapun negatif dadah itu ketika saringan, walaupun mengaku menggunakannya semasa berada di luar negara awal tahun ini, kata kementerian.
Singapura mempunyai undang-undang kesalahan dadah paling keras di dunia, termasuk hukuman mati bagi pengedar.
Setakat ini, negara itu tidak menunjukkan tanda-tanda untuk melunakkan pendiriannya terhadap sebarang dadah termasuk ganja ketika banyak negara termasuk Thailand dalam usaha untuk menyahjenayahkan dadah jenis itu.
“Schooling tidak lagi layak untuk tangguh program khidmat negara kerana latihannya," kata kementerian pertahanan negar itu dalam satu kenyataan, sambil menambah atlet itu akan diletakkan di bawah jadual ketat saringan air kencing yang akan dipantau selama enam bulan.
Pada Selasa lalu, Schooling, yang bapanya meninggal dunia tahun lalu, berkata di media sosial beliau “berputus asa ketika berdepan saat yang rapuh dan sukar”
Schooling bagaimanapun tidak memberikan butiran mengenai kenyataannya itu ketika dihubungi Reuters.
Media tempatan melaporkan, Schooling juga mungkin akan terlepas daripada menyertai Sukan Asia Tenggara di Kemboja tahun depan dan Sukan Asia di Hangzhou, China.
Sebelum ini, berikutan jadual latihannya, Schooling dibenarkan untuk menangguhkan khidmat negara Singapura, sebuah program yang diwajibkan untuk lelaki dan biasanya dijalanil selepas sekolah menengah.
Schooling gagal melayakkan diri dalam saingan kelayakan di Sukan Olimpik Tokyo tahun lalu, sementara bapanya meninggal dunia beberapa bulan kemudian selepas disahkan menghidap kanser hati.


Hari kelepasan am sempena PRN Sabah

Kerajaan Sabah memutuskan esok sebagai Hari Kelepasan Am Khas bagi membolehkan rakyat di negeri ini menunaikan tanggungjawab mereka untuk keluar mengundi sempena Pilihan Raya Negeri (PRN) Sabah.Ketua Menteri Mohd Shafie Apdal berkata perisytiharan cuti umum itu dibuat berdasarkan Seksyen 9 Ordinan Hari Kelepasan Sabah (Sabah Bab 56).Orang ramai sekali lagi diperingatkan agar mematuhi prosedur operasi standard (SOP) pelaksanaan pilihan raya oleh Suruhanjaya Pilihan Raya, menurutnya dalam kenyataan hari ini.PRN Sabah menyaksikan sejumlah 447 calon daripada 15 parti bertanding di 73 kerusi DUN dengan bilangan pengundi seramai 1.12 juta orang.


Vaksin Covid-19 menurut perspektif Islam

Tatkala Malaysia menunggu ketibaan bekalan vaksin Covid-19 yang dijangka pada bulan hadapan, masih ada sesetengah pihak yang cuba mempertikaikan keabsahan dan kehalalan vaksin itu.Malaysia akan menerima bekalan vaksin Covid-19 menerusi perjanjian dengan syarikat farmaseutikal dari United Kingdom, AstraZaneca dan syarikat Pfizer dari Amerika Syarikat.Biarpun kita sudah hampir pasti akan mendapat bekalan vaksin Covid-19 dalam tempoh terdekat ini menerusi perjanjian dua hala itu bagi membendung penularan pandemik, “suara-suara sumbang” ini dilihat seolah-olah mempertikaikan tindakan kerajaan biarpun ia dilihat sebagai satu langkah terbaik di dalam situasi global yang penuh mencabar ini.Antara alasan yang sering dilontar dan diulang pakai oleh golongan antivaksin ini terutamanya dalam laman media sosial ialah bahan yang digunakan ketika penghasilan vaksin diambil dari unsur haram untuk umat Islam seperti DNA babi, konspirasi jahat Pertubuhan Kesihatan Sedunia (WHO) untuk mengurangkan dan mengawal populasi penduduk dunia, serta pelan billionair Bill Gates untuk menjayakan “Plandemik”.Dakwaan-dakwaan berat dikeluarkan golongan ini pastinya sedikit sebanyak menimbulkan kegusaran dalam hati orang ramai terutama umat Islam, sedangkan kita sedia maklum bahawa Islam melarang umatnya menggunakan benda yang haram.Ternyata sebenarnya masih ramai orang awam khususnya orang Islam tidak tahu kewujudan kaedah Fiqh Islami yang khusus berkaitan isu penyucian bahan di dalam vaksin yang dikenali sebagai Istihalah dan Istihlak.Apa makna Istihalah, Istihlak?Pendakwah bebas Abdul Rahman A Shukor memberikan penerangan bahawa isu berkaitan penggunaan unsur haram di dalam vaksin sudah lama dibincangkan sejak dahulu oleh para agamawan dan ulama, bahkan ia adalah “settled issue”, dengan begitu banyak fatwa tempatan dan antarabangsa yang telah dikeluarkan mengenai vaksin yang boleh dirujuk.Beliau menjelaskan bahawa konsep Istihalah dan Istihlak turut boleh diaplikasikan di dalam fatwa semasa berkaitan isu kehalalan sesuatu vaksin.“Istihalah ialah proses semulajadi yang memberikan kesan perubahan hukum (dari haram ke halal) kerana berubah zatnya iaitu bahan dari sumber yang haram yang berubah struktur kimia dan ciri fizikalnya kepada suatu unsur dan sifat yang lain, maka hukumnya adalah halal dan suci.Ini pandangan mazhab Hanafi dan dipersetujui oleh ulama tersohor Sheikh Yusuf Al-Qaradawi dan Sheikh Wahbah Al-Zuhaili.“Konsep Istihlak pula ialah bahan haram yang sedikit bercampur dengan bahan yang suci berlipat kali ganda sehingga menghilangkan sifat dan ciri-ciri asal yang terkandung dalam bahan itu. Bahan berkenaan rosak sifat dan ciri asalnya, walaupun zatnya masih kekal seperti mencampurkan setitis arak ke dalam air. Istihlak mempunyai kesan hukum sama seperti Istihalah,” katanya ketika dihubungi baru-baru ini.Beliau, yang juga Penasihat Shariah Institusi Perbankan Islam turut menjelas lanjut, kaedah asal mengikut hukum Islam ialah vaksin jika dihasilkan daripada benda suci dan tidak memudaratkan manusia maka tidak timbul isu syariah mengenainya, di samping ianya harus digunakan sebagai langkah pencegahan daripada penyakit yang berjangkit atau wabak yang boleh membawa kepada risiko kematian.Menjaga nyawa lebih pentingNamun sekiranya vaksin itu mempunyai atau bercampur dengan unsur haram, Rahman menjelaskan ia terbahagi kepada dua kategori hukum.“Pertama, jika ada vaksin lain yang lebih suci dan diyakini sumbernya, maka tidak boleh digunakan vaksin yang ada unsur haram. Perkara ini menjadi asas dalam fatwa-fatwa mengenai vaksin.“Kedua, jika tiada vaksin alternatif yang suci tetapi keadaan bersifat darurat bagi menyelamatkan nyawa maka vaksin yang ada unsur haram dibenarkan kerana menjaga nyawa atau ‘hifz al-nafs’ adalah di antara objektif syariah. Ini bermakna sesuatu vaksin tidak semudah itu untuk diharuskan tanpa justifikasi yang kuat,” katanya.“Kita ambil contoh terkini, Malaysia bakal mengimport vaksin Covid-19 daripada syarikat Pfizer. Difahamkan vaksin ini diperbuat daripada mRNA (vaksin yang tidak menggunakan virus hidup dari Covid-19) dan tidak terlibat dengan unsur haram. Keadaan ini melegakan semua pihak. Maka tidak timbul dakwaan vaksin Covid-19 diperbuat daripada unsur haram.Beliau kemudian membawa satu contoh kes yang diputuskan Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam (MKI) berhubung hukum menggunakan Vaksin Meningococcal Meningitis Mencevax yang diambil daripada sumber lembu adalah harus, manakala Vaksin Meningococcal Miningitis Menomune yang mengandungi unsur bovine (lembu), porsin (babi) dan avian (itik) adalah haram.Namun beliau menjelaskan terdapat kajian semula terhadap Vaksin Meningitis Menomune dengan menjelaskan formulasi dan proses terbaru dalam penghasilan vaksin itu yang bebas daripada sumber haiwan, dengan akhirnya Muzakarah MKI memutuskan penggunaannya adalah diharuskan dengan fatwa terdahulu vaksin itu dibatalkan.“Kita ambil contoh terkini, Malaysia bakal mengimport vaksin Covid-19 daripada syarikat Pfizer. Difahamkan vaksin ini diperbuat daripada mRNA (vaksin yang tidak menggunakan virus hidup dari Covid-19) dan tidak terlibat dengan unsur haram. Keadaan ini melegakan semua pihak. Maka tidak timbul dakwaan vaksin Covid-19 diperbuat daripada unsur haram.“Lagipun dalam pembuatan vaksin juga berlaku penyaringan, penyucian dan pemurnian berulang kali sehingga bahan asal itu tidak dapat dikesan pada peringkat akhir vaksin. Dengan kata lain, unsur asal haram tidak lagi menjadi kandungan bagi vaksin.“Oleh itu, kita sebagai rakyat negara ini tidak perlu bimbang dengan pelbagai dakwaan tentang terdapat unsur haram dalam vaksin kerana MKI telah mengeluarkan pelbagai fatwa mengenai perkara ini daripada aspek hukum dengan jelas sekali,” katanya.Tidak timbul isu halal-haram vaksinSementara itu, Pensyarah Kanan, Pusat Pengajian Perniagaan Islam Universiti Utara Malaysia (UUM) Mohd Murshidi Mohd Noor berkata, sebenarnya majoriti ulama kontemporari berpandangan bahawa istihalah dari khinzir masih dibolehkan dengan syarat proses istihalah itu berlaku dengan sempurna dan merubah zat asalnya kepada zat yang lain.“Namun, sekiranya proses istihalah itu diragui akan keberhasilannya seperti proses perubahan zat asal tidak berlaku dengan lengkap, maka ia tidak dibolehkan. Perkara ini bergantung kepada proses istihalah yang berlaku sama ada lengkap atau tidak menerusi ujian makmal. Istihalah itu sendiri bermaksud satu proses perubahan dari satu zat kepada zat yang lain dan perubahan yang berlaku itu mengubah sama sekali sifat asal sesuatu zat.“Mereka juga berpandangan, keharusan ini sebenarnya bagi memudahkan orang ramai pada masa kini yang menggunakan banyak bahan mengandungi gelatin untuk pemakanan atau perubatan,” katanya.“Lagipun, untuk isu yang terbaru berkaitan vaksin Covid-19, berdasarkan maklumat sedia ada, semua vaksin Covid-19 tidak mengandungi kandungan berunsur porcine (babi) atau bovine (lembu), maka di sini sebenarnya tidaklah timbul vaksin ini tidak boleh digunakan umat Islam,” katanya.Dalam pada itu, Murshidi turut menyokong penuh keputusan yang dikeluarkan Mesyuarat Khas Jawatankuasa Muzakarah MKI yang bersidang pada 3 Disember, 2020 yang mengambil ketetapan bahawa hukum penggunaan vaksin Covid-19 adalah harus dan ia wajib diambil oleh golongan yang ditetapkan kerajaan.Persetujuan terhadap keputusan ini dengan mengambil kira langkah-langkah yang diambil dengan sewajarnya oleh pihak kerajaan sebelum sesuatu ketetapan dikeluarkan.Dalam kenyataan pada 23 Disember, 2020, Menteri di Jabatan Perdana Menteri (Hal Ehwal Agama) Zulkifli Mohamad Al-Bakri berkata, ketetapan itu juga disembah maklum kepada Majlis Raja-Raja.Harapan MalaysiaUntuk rekod, Perdana Menteri Muhyiddin Yassin ketika mengumumkan pakej bantuan Perlindungan Ekonomi dan Rakyat Malaysia (Permai) baru-baru ini memaklumkan bekalan vaksin pertama dijangka diterima negara pada akhir Februari ini dengan kumpulan pertama penerima vaksin pada awal Mac.Program vaksinasi Covid-19 akan berjalan secara berperingkat sehinggalah tempoh keseluruhannya selama 12 bulan dan hampir 27 juta atau lebih 80 peratus penduduk Malaysia dijangka menerima vaksin Covid-19 menjelang suku pertama tahun hadapan.Dengan pandemik Covid-19 baru sahaja menyambut “ulang tahun” pertamanya sejak ia melanda dunia akhir 2019, kita dapati hampir semua orang sudah terbiasa dengan kehidupan normal baharu ditemani pelbagai SOP seperti memakai pelitup muka dan sering mencuci tangan dengan sabun dan sanitiser memandangkan kita masih belum menang perang.Diharapkan dengan kedatangan bekalan vaksin sekitar suku pertama 2021, ia turut membawa sinar baru di hujung terowong buat negara Malaysia dalam membendung habis-habisan pandemik ini kerana kes positif harian diumumkan KKM masih lagi mencecah sekitar 2,000 kes dan pastinya terdapat kematian hampir setiap hari.


Kerajaan tidak rayu keputusan mahkamah, akan laksana Undi 18

Kerajaan membuat keputusan melaksanakan Undi 18 dan pendaftaran pemilih secara automatik selewat-lewatnya 31 Disember tahun ini seperti diperintahkan Mahkamah Tinggi Kuching.Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata jemaah menteri pada 10 September lepas turut memutuskan kerajaan tidak akan membuat rayuan terhadap keputusan mahkamah itu.“Keputusan semakan hakim isu Undi 18 di Mahkamah Tinggi Kuching telah memerintahkan supaya umur kelayakan pengundi 18 tahun dan pendaftaran pemilih secara automatik dilaksanakan selewat-lewatnya pada 31 Disember 2021.“Justeru, walaupun dengan kekangan dan kekurangan, Suruhanjaya Pilihan Raya (SPR) komited untuk memastikan umur kelayakan pengundi 18 tahun dan pendaftaran pemilih secara automatik dilaksanakan berdasarkan kepada keputusan mahkamah,” katanya.Beliau menjawab soalan Gobind Singh Deo (PH-Puchong) mengenai status pelaksanaan Undi 18 dan langkah-langkah diambil untuk melaksanakannya pada sesi soal jawab di Dewan Rakyat hari ini.Wan Junaidi berkata SPR sebelum ini menjangkakan kesemua persiapan yang sedang diambil dalam menangani isu-isu berkaitan pelaksanaan umur kelayakan pengundi 18 tahun dan pendaftaran pemilih secara automatik dapat diselesai dan dilaksanakan selewat-lewatnya pada September 2022.Beliau berkata SPR sedang dalam persiapan untuk melaksanakan pindaan Perkara 119 Perlembagaan Persekutuan iaitu berhubung umur kelayakan pengundi 18 tahun dan pendaftaran pemilih secara automatik seperti yang diluluskan Parlimen pada Mesyuarat Kedua Penggal Kedua Parlimen Ke-14.Persiapan itu, katanya meliputi pindaan kepada peraturan-peraturan pilihan raya (pendaftaran pemilih) 2002 dan undang-undang lain yang berkaitan, penyediaan prosedur operasi standard (SOP) serta penyediaan sistem serta infrastruktur bagi pelaksanaan Undi 18 dan pendaftaran pemilih secara automatik.“Di samping itu, SPR juga telah mengenal pasti beberapa tindakan yang perlu dilaksanakan sebelum pelaksanaan umur kelayakan pengundi 18 tahun dan pendaftaran pemilih secara automatik antaranya adalah membuat semakan maklumat bakal pemilih dan semakan di lapangan yang melibatkan bakal pengundi berumur 90 tahun dan ke atas.“Semakan di lapangan ke atas alamat untuk memastikan penentuan bahagian pilihan raya yang tepat, sesi libat urus dengan semua pihak-pihak berkepentingan, program pendidikan pengundi kepada bakal pemilih dan menyemak keperluan logistik bagi persediaan menghadapi Pilihan Raya Umum ke-15,” katanya.


MTUC saran kerajaan sediakan data kontraktor 'culas'

Kerajaan dicadang menyediakan data kontraktor ‘culas’ untuk digunakan bagi menyelesaikan isu pembayaran pelarasan kadar gaji minimum termasuk tunggakan secara terus kepada pekerja yang terkesan.
Setiausaha Agung Kongres Kesatuan Sekerja Malaysia (MTUC), Kamarul Baharin Mansor, berkata tunggakan gaji setiap pekerja kontrak perkhidmatan kerajaan ini seperti pekerja pembersihan dan pengawal keselamatan mencecah RM3,600, sejak kadar gaji minimum baharu RM1,500 dilaksanakan 1 Mei lalu.
“Walau apa pun sebab kegagalan majikan (kontraktor) membayar gaji minimum sama ada kelewatan kerajaan membayar pelarasan atau faktor kewangan kontraktor bermasalah, pekerja bawahan tidak boleh menjadi mangsa dengan kelemahan sistem yang dikuatkuasakan kerajaan.
“Kegagalan membayar gaji minimum mesti dilihat sebagai kelemahan sistem kontrak. Sikap tidak bertanggungjawab majikan menyebabkan pekerja tempatan menjadi mangsa buruh paksa, malah merencatkan perkembangan ekonomi negara dan melanggar perintah gaji minimum,” katanya, dalam satu kenyataan, di sini, hari ini.
Kamarul Bahrin berkata MTUC turut mencadangkan agar penahanan bon kontraktor dibuat sekiranya mereka gagal membayar pelarasan gaji minimum kepada pekerja.
“Kerajaan mesti mengambil tanggungjawab bagi memastikan majikan membayar tunggakan kepada pekerja dengan Kementerian Sumber Manusia (KSM)  boleh menggunakan kuasa bagi memastikan semua pekerja di sektor di bawah kontrak kerajaan mendapat hak mereka,” katanya.
Beliau juga menyarankan supaya KSM memanggil pihak berkepentingan bagi memastikan isu gaji minimum tidak menjadi beban serta barah sehingga menimbulkan persepsi buruk terhadap kerajaan.
“Mekanisma pembayaran pelarasan kadar gaji perlu diwujudkan supaya menjadi panduan kepada pekerja dan kontraktor setiap kali perintah gaji minimum baharu diumumkan,” katanya.
Beliau turut berharap pelarasan gaji minimum ini akan menjadi realiti kepada seluruh pekerja di bawah kontrak perkhidmatan kerajaan sempena Hari Pekerja nanti.


Umno belum putuskan kerjasama parti hadapi PRN Melaka, kata timbalan presiden

Umno masih belum memutuskan sama ada bekerjasama dengan mana-mana parti atau bertanding bersendirian pada Pilihan Raya Negeri (PRN) Melaka, kata Timbalan Presidennya Mohamad Hasan.Mohamad yang juga Pengarah Pilihan Raya Umno, berkata apa yang penting ketika ini adalah parti itu mesti bersiap sedia untuk menghadapi sebarang kemungkinan pada PRN berkenaan.“Jangan kita harapkan bantuan luar untuk kita menang. Mesti bina kekuatan dalaman sendiri,” katanya kepada pemberita selepas mengadakan perjumpaan dengan jentera Umno Melaka malam ini.Hadir sama Pengerusi Badan Perhubungan Umno Melaka Ab Rauf Yusoh dan Setiausaha Agung Umno Ahmad Maslan.Ditanya mengenai kesediaan Perikatan Nasional (PN) Melaka untuk berunding dengan Umno bagi mengelakkan pertembungan tiga penjuru pada PRN tersebut, Mohamad berkata ia terpulang kepada Umno Melaka.“Itu terpulang kepada Umno Melaka dan (Umno) Melaka akan cadang kepada (Umno) pusat sebab Melaka tak boleh buat keputusan sendiri. Mesti dapat kelulusan, mesti dapat sanction dari pusat. Kalau pusat kata ‘okay’ maka bolehlah (untuk bekerjasama dengan PN Melaka),” katanya.Beliau berkata jentera parti di peringkat pusat daerah mengundi (PDM) telah diarah untuk mengadakan gerak kerja mulai esok bagi menghadapi PRN Melaka.Dalam pada itu, Mohamad berkata keahlian Ahli Dewan Undangan Negeri (Adun) Sungai Udang Idris Haron dan Adun Pantai Kundur Noor Azman Hassan terlucut dengan sendirinya selepas berada sepentas bersama pembangkang.Beliau berkata perkara itu termaktub dalam pindaan perlembagaan parti yang dibuat pada Perhimpunan Agung Umno tahun lepas.Sementara itu, Ahmad berkata surat pemakluman mengenai pengguguran keahlian akan diserahkan kepada Idris dan Noor Azman dalam masa terdekat.Ab Rauf yang juga Speaker DUN Melaka semalam mengumumkan Yang di-Pertua Negeri Melaka Mohd Ali Rustam bersetuju untuk membubarkan DUN Melaka pada 4 Oktober.


Polis tahan bekas diplomat, anak disyaki tanam pokok ganja

Polis menahan seorang bekas diplomat bergelar Datuk dan anak lelakinya yang dipercayai terlibat menanam 102 pokok disyaki ganja di sebuah rumah di Kampung Sum Sum, Janda Baik, Bukit Tinggi.Ketua Polis Pahang Ramli Mohamed Yoosuf berkata lelaki berusia 78 tahun itu ditahan di rumahnya di Janda Baik pukul 6.10 petang pada Sabtu lepas manakala anak lelakinya berusia 53 tahun ditahan di sebuah rumah di Shah Alam, Selangor pada 5.30 petang semalam.Beliau berkata ketika serbuan dilakukan di kawasan kediaman berkeluasan kira-kira lapan ekar di Janda Baik itu, polis menemukan 102 pokok disyaki ganja, ada antaranya yang ditanam di belakang garaj kenderaaan, dan menurutnya ia boleh dikatakan sebagai rampasan ganja terbesar dalam negara setakat ini. Semasa serbuan itu juga polis menemukan sejumlah tumbuhan kering disyaki ganja, dua botol kaca disyaki minyak ganja, minyak kelapa dan sebatang buluh yang diubah suai dipercayai digunakan bagi kegiatan penagihan dadah jenis ganja.“Cecair disyaki ganja itu dijual pada harga RM250 sebotol kalau ikut nilai pasaran, dan ia dipercayai diproses di rumah itu untuk dijual kepada kenalan mereka. “Nilai rampasan 102 pokok ganja berkenaan adalah kira-kira RM61,200, dengan setiap pokok dianggar bernilai RM600,” katanya pada sidang media di ibu pejabat polis Bentong hari ini.Ramli berkata semasa soal siasat salah seorang suspek mendedahkan aktiviti penggunaan beberapa titik cecair disyaki minyak ganja yang dicampur ke dalam minuman oleh pengguna, sejak tiga tahun lepas.“Siasatan awal terhadap suspek kedua yang didapati positif dadah itu pula mendapati dia sudah terlibat dengan kegiatan penagihan sejak 2013 selain mula menanam bahan larangan pada 2015, dengan benihnya dipercayai diperolehi daripada ganja mampat,” katanya.Beliau berkata polis tidak menolak kemungkinan lokasi rumah itu yang terpencil membuatkan kegiatan mereka sukar dikesan.Katanya bekas diplomat itu kini direman tujuh hari manakala permohonan reman terhadap anaknya akan dibuat hari ini bagi membantu siasatan mengikut Seksyen 39B Akta Dadah Berbahaya (ADB) 1952 dan Seksyen 6B ADB 1952.